Source: http://rodosillektis.blogspot.gr/2016/06/
Timestamp: 2017-11-19 06:42:09+00:00
Document Index: 391234

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'αρ. πρ. 56', 'ΑΕΔ ']

ΡΟΔΟΣυλλέκτης (ΑΝΑΚΟΙΝΩΣΕΙΣ): Ιουνίου 2016
ΚΚΕ: ΕΠΙΚΑΙΡΗ ΕΡΩΤΗΣΗ ΚΚΕ ΓΙΑ ΤΗΝ ΠΥΡΚΑΓΙΑ ΣΤΗ ΡΟΔΟ
Προς τους Υπουργούς Αγροτικής Ανάπτυξης και Τροφίμων και Περιβάλλοντος και Ενέργειας
Θέμα: Μέτρα αποζημίωσης αγροτών και αποκατάστασης καλλιεργειών και υποδομών από την πυρκαγιά που προκλήθηκε 19/06/2016 στη Ρόδο.
Ανυπολόγιστες καταστροφές άφησε πίσω της η πυρκαγιά που ξέσπασε στην Απολακκιά της Ρόδου και εξαπλώθηκε στις περιοχές Ίστριο, Αρνίθα, Μονόλιθο και Σιάννα, κάνοντας κυριολεκτικά στάχτη πάνω από 9.000 στρέμματα ελαιοδέντρων, εσπεριδοειδών, σιτηρών και άλλων αγροτικών καλλιεργειών, σταβλικές εγκαταστάσεις και υποδομές.
Καταστράφηκαν επίσης πάνω από 9.000 στρέμματα δάσους και δασικών εκτάσεων τμήματα των οποίων είχαν καεί ξανά σε πυρκαγιές το 1992 και το 2003. Επιπλέον μεγάλη είναι και η καταστροφή του αρδευτικού δικτύου, με αποτέλεσμα να είναι αδύνατη η άρδευση ακόμα και αυτών των καλλιεργειών που διασώθηκαν και να κινδυνεύουν και αυτές. Οι κτηνοτρόφοι αντιμετωπίζουν σοβαρό πρόβλημα με την έλλειψη ζωοτροφής αφού κάηκαν βοσκότοποι.
Το γνωστό προστατευόμενο ελάφι της Ρόδου (Dama - dama), με πληθυσμό 1500 -2000 ελάφια, αντιμετωπίζει πρόβλημα επιβίωσης αφού η πυρκαγιά κατέκαψε τμήμα του βιότοπου πάνω από τα Απολάκκια.
Ο δασικός πλούτος όλης της γύρω περιοχής των χωριών αυτών, έχει καεί εντελώς και κινδυνεύουν από πλημμύρες σε περίπτωση βροχής, ενώ απειλούνται και οι οικισμοί της ευρύτερης περιοχής.
Κρίνεται πραγματικά η επιβίωση των κατοίκων της περιοχής αυτής, από την άμεση κρατική παρέμβαση ώστε να καταγραφούν οι ζημιές χωρίς χρονοβόρες διαδικασίες, να αποζημιωθούν οι πληγέντες στο 100% των απωλειών της παραγωγής του κεφαλαίου των υποδομών. Κρίνεται από την αποκατάσταση όλων των κατεστραμμένων δικτύων ύδρευσης και άρδευσης και την άμεση δρομολόγηση, τεχνικών και αντιδιαβρωτικών έργων για την προστασία αγροτικών υποδομών κατοικιών από πλημμύρες και κατολισθήσεις.
Επιβάλλονται μέτρα οικονομικής διευκόλυνσης προς τους πληγέντες, με αναστολή πληρωμής τραπεζικών δανείων για τα επόμενα 5 χρόνια χωρίς επιβαρύνσεις, χορήγηση άτοκων δανείων (καλλιεργητικά - επισκευαστικά) 10ετούς διάρκειας και απαλλαγή φορολογίας και δημοτικών τελών έως το 2020.
Η τεράστια καταστροφή που υπέστησαν οι υποδομές και οι καλλιέργειες των αγροτών της περιοχής αυτής, τους έχει οδηγήσει σε απόγνωση έχοντας ν’ αντιμετωπίσουν και όλα τα υπόλοιπα φοροληστρικά μέτρα, ως αποτέλεσμα της αντιλαϊκής και φορομπηχτικής πολιτικής όλων των κυβερνήσεων και της σημερινής ΣΥΡΙΖΑ - ΑΝΕΛ.
ΕΡΩΤΩΝΤΑΙ οι κ. Υπουργοί ποια άμεσα μέτρα προτίθεται να πάρει η κυβέρνηση: Καταγραφής των ζημιών, αποζημίωσης, άλλων οικονομικών διευκολύνσεων των πληγέντων αγροτών και αποκατάστασης καλλιεργειών και υποδομών από την πυρκαγιά που προκλήθηκε στα χωριά Απολακκιά, Αρνίθα, Ίστριο, Μονόλιθο και Σιάννα του Δήμου Ρόδου,
Για να κηρυχθούν άμεσα αναδασωτέες οι καμένες εκτάσεις, χωρίς καμιά αλλαγή στη χρήση και για να προστατευθεί ο βιότοπος και το μοναδικό στο είδος του, ελάφι της Ρόδου.
Αναρτήθηκε από ΡΟΔΟΣυλλέκτης ΡΟΔΟΣ στις 9:53 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΚΚΕ, ΚΥΒΕΡΝΗΣΗ, ΡΟΔΟΣ
Ανακοίνωση του Τομεακού συμβουλίου Ρόδου της ΚΝΕ για την 26 Ιουνίου: παγκόσμια ημέρα κατά των ναρκωτικών.
ΑΝΑΚΟΙΝΩΣΗ ΤΟΜΕΑΚΟΥ ΣΥΜΒΟΥΛΙΟΥ ΡΟΔΟΥ ΤΗΣ ΚΝΕ ΓΙΑ ΤΙΣ 26 ΙΟΥΝΙΟΥ: ΠΑΓΚΟΣΜΙΑ ΗΜΕΡΑ ΚΑΤΑ ΤΩΝ ΝΑΡΚΩΤΙΚΩΝ
Σε µια περίοδο που η ανεργία θερίζει, που αντί για µισθό παίρνουµε ψίχουλα, που το δικαίωµα στη µόρφωση, στην Υγεία, στον Πολιτισµό και τον Αθλητισµό χτυπιούνται, προβάλλεται στη νεολαία σαν «ελευθερία» η µαστούρα, η φυγή από την πραγµατικότητα. Την ίδια στιγµή που σαρώνονται λαϊκά δικαιώµατα και κατακτήσεις αιώνων λένε στους νέους ότι αυτό που καταφέρνουν να... «διασώσουν» είναι το δικαίωµα στην αυτοκαταστροφή.
Θέλουν τους νέους µε το κεφάλι σκυφτό και µε το µυαλό θολωµένο. Γι’ αυτό η χειροτέρευση των όρων ζωής πάει µαζί µε την όλο και πιο εντεινόµενη προσπάθεια για την αύξηση της χρήσης, της εξάρτησης, της διάδοσης των ναρκωτικών.
Είναι τεράστιες οι ευθύνες της σηµερινής και των προηγούµενων κυβερνήσεων. Ακολουθούν τις κατευθύνσεις της ΕΕ που διογκώνουν το πρόβληµα των ναρκωτικών. Με νόµο η κυβέρνηση ΝΔ-ΠΑΣΟΚ-ΛΑ.Ο.Σ. το 2012 άνοιξε το δρόµο για τη νοµιµοποίηση των ναρκωτικών ουσιών. Ο ΣΥΡΙΖΑ έχει πρωτοστατήσει όλα τα προηγούµενα χρόνια, καλλιεργώντας την ανοχή στη χρήση και την εξάρτηση, ντύνοντας µε «προοδευτικό» περιτύλιγµα αντιδραστικές θέσεις όπως η νοµιµοποίηση των ναρκωτικών. Η νεολαία ΣΥΡΙΖΑ άλλωστε συνδιοργανώνει φεστιβάλ µαστούρας, ο ΣΥΡΙΖΑ πρωτοστατεί εντός κι εκτός συνόρων στη διαφήµιση της κάνναβης µε εκδηλώσεις, Επερωτήσεις βουλευτών κ.ά.
Ποιος ωφελείται από το παράνοµο και νόµιµο εµπόριο ναρκωτικών ουσιών; Το εµπόριο ναρκωτικών είναι µία µεγάλη µπίζνα µε ετήσιο τζίρο που για το 2014 στην ΕΕ άγγιζε τα 27 δισ. ευρώ.
Ποιος ωφελείται όταν ένα τµήµα νεολαίας στέλνεται στο περιθώριο, ψάχνει διέξοδο στη φυγή από την πραγµατικότητα αντί να την κοιτάξει κατάµατα και να παλέψει για να την αλλάξει;
Το ήξερες ότι;…
Στις ΗΠΑ στις πολιτείες που έχουν νοµιµοποιηθεί τα προγράµµατα ιατρικής χρήσης της κάνναβης, το 1/3 των τελειόφοιτων Λυκείου δηλώνει ότι έκανε χρήση τον τελευταίο χρόνο αποκτώντας πρόσβαση ακόµα και από συνταγογραφούµενη (σε άλλους) κάνναβη;
Σήµερα οι υπερασπιστές της νοµιµοποίησης της κάνναβης µε διάφορα τεχνάσµατα προσπαθούν να αποσπάσουν τη στήριξη της νεολαίας στα σχέδιά τους. Πότε σκαρφίζονται τα οφέλη της καλλιέργειας κάνναβης στην αγροτική οικονοµία, πότε παρουσιάζουν-ακόµα και µε ανεύθυνο τρόπο, προσβάλλοντας και ασθενείς-την κάνναβη σαν γιατρικό. Δεκάρα δε δίνουν για τους ασθενείς. Αν τους ένοιαζε η υγεία του λαού θα ξανάνοιγαν τα νοσοκοµεία που έκλεισαν, θα τα στελέχωναν µε ιατρικό και νοσηλευτικό προσωπικό, θα εξασφάλιζαν το δικαίωµα στην Υγεία σε όλους και όλες. Αλλά γι’ αυτά ούτε λόγος δε γίνεται!
Είναι µύθος ότι µε τη νοµιµοποίηση της χρήσης και του εµπορίου θα χτυπηθεί το λαθρεµπόριο. Όπου υπάρχει εµπόριο, υπάρχει και το λαθρεµπόριο, σε όλους τους τοµείς!
Με τέτοια τερτίπια επιδιώκουν να διαφηµίσουν τη θολούρα στο µυαλό!
Οι υπερασπιστές της νοµιµοποίησης των ναρκωτικών ας απαντήσουν:
Γιατί φορείς που δρουν στην πρόληψη, τη θεραπεία και την κοινωνική επανένταξη των εξαρτηµένων ατόµων αντιτίθενται στη νοµιµοποίηση;
Γιατί εργαζόµενοι σε δοµές πρόληψης, απεξάρτησης και κοινωνικής επανένταξης -που διεξάγουν έναν τιτάνιο αγώνα σε συνθήκες οικονοµικού στραγγαλισµού- τάσσονται κατά της νοµιµοποίησης;
Γιατί νέοι και νέες που δίνουν τη µάχη της απεξάρτησης και οι οικογένειές τους αντιτίθενται στη νοµιµοποίηση των ναρκωτικών;
Όλοι αυτοί µήπως δεν ξέρουν πολλά
για το πρόβληµα των ναρκωτικών;
Η νοµιµοποίηση της χρήσης ναρκωτικών ουσιών δεν είναι η απάντηση στην πολιτική της καταστολής. Είναι η άλλη όψη του ίδιου νοµίσµατος. Η καταστολή στέλνει το χρήστη στη φυλακή και η αποποινικοποίηση κρατάει το χρήστη στη σκλαβιά της χρήσης και της εξάρτησης. Ούτε η µία, ούτε η άλλη αντιµετωπίζουν τις αιτίες που οδηγούν ένα νέο στη χρήση και την εξάρτηση και δεν εξασφαλίζουν ολοκληρωµένο δηµόσιο και δωρεάν σύστηµα πρόληψης-θεραπείας και κοινωνικής επανένταξης.
ΔΕΝ ΥΠΑΡΧΟΥΝ ΣΚΛΗΡΕΣ ΚΑΙ ΜΑΛΑΚΕΣ ΑΙΤΙΕΣ, ΥΠΑΡΧΟΥΝ ΑΙΤΙΕΣ.
ΔΕΝ ΥΠΑΡΧΟΥΝ «ΣΚΛΗΡΑ» ΚΑΙ «ΜΑΛΑΚΑ» ΝΑΡΚΩΤΙΚΑ,
ΥΠΑΡΧΟΥΝ ΝΑΡΚΩΤΙΚΑ.
Καµία κοινωνική ανάγκη δεν έρχεται να καλύψει η νοµιµοποίηση της κάνναβης εκτός από την ανάγκη του συστήµατος να χειραγωγεί συνειδήσεις, ειδικά τώρα που παίρνει όλο και πιο σκληρά µέτρα για να διασφαλίσει τα κέρδη των εκµεταλλευτών σε συνθήκες κρίσης.
Δυναµώνουµε τον αγώνα ενάντια σε
όλα τα ναρκωτικά, για ζωή µε σύγχρονα δικαιώµατα!
Η νοµιµοποίηση των ναρκωτικών είναι στοιχείο της πολιτικής που µας στερεί δικαιώµατα, ολόκληρη την «πραγµατική» ζωή, που µας βάζει εµπόδια στη µόρφωση, τον Αθλητισµό, τον ελεύθερο χρόνο, τη διασκέδαση και την ψυχαγωγία. Είναι αγώνας για τη ζωή, είναι αγώνας για καθαρή σκέψη και συνειδητή δράση. Η δύναµη για να τα κερδίσουµε όλα αυτά, είναι στα χέρια και στο µυαλό µας, στη συλλογική διεκδίκηση.
Δεν τους τα χαρίζουµε!
Δεν το βάζουµε κάτω!
Παλεύουµε για µια κοινωνία ελεύθερη από ναρκωτικά
και όχι µε ελεύθερα τα ναρκωτικά!
Η θέση του ΚΚΕ και της ΚΝΕ ενάντια σε όλα τα ναρκωτικά είναι η µόνη προοδευτική και ριζοσπαστική γιατί έχει στο επίκεντρό της τον άνθρωπο, τις σχέσεις του µε τους συνανθρώπους του και όχι σαν µονάδα που πρέπει να επιβιώσει στη ζούγκλα του ανταγωνισµού. Γιατί δε δεχόµαστε ότι πρέπει να «συνηθίζουµε» στο πρόβληµα των ναρκωτικών σαν κάτι φυσικό, αλλά πρέπει να παλέψουµε ενάντια στις αιτίες που το γεννούν και το συντηρούν. Με τη νεολαία πρωταγωνιστή στον αγώνα και όχι στη φυγή!
Σε καλούµε στο δρόµο της ανυπότακτης στάσης ζωής! Οι συναρπαστικές στιγµές και οι αληθινές συγκινήσεις βρίσκονται στην πραγµατική ζωή, στο δρόµο του συλλογικού αγώνα για την ανατροπή του συστήµατος που στηρίζεται στην εκµετάλλευση ανθρώπου από άνθρωπο. Στην πάλη για την κοινωνία της πραγµατικής ελευθερίας, της ζωής µε σύγχρονα δικαιώµατα, το σοσιαλισµό.
Αναρτήθηκε από ΡΟΔΟΣυλλέκτης ΡΟΔΟΣ στις 11:52 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΚΝΕ
Ανακοίνωση της Λαϊκής Ενότητας για το αποτέλεσμα του Βρετανικού δημοψηφίσματος
ΛΑΕ: Ακόμα πιο επιτακτική για την Ελλάδα η έξοδος από την Ευρωζώνη
Ανακοίνωση της Λαϊκής Ενότητας για το αποτέλεσμα του Βρετανικού δημοψηφίσματος:
“H νίκη του Brexit, είναι το αποτέλεσμα της αποστροφής των λαϊκών στρωμάτων στην αντιλαϊκή, απολυταρχική, νεοφιλελεύθερη και ιμπεριαλιστική Ε.Ε.
H νίκη του Brexit είναι το αποτέλεσμα της ισχυρής βούλησης των λαών για αποκατάσταση της εθνικής και λαϊκής κυριαρχίας απέναντι σε μια γερμανική Ευρώπη.
Η Ευρωπαϊκή ριζοσπαστική Αριστερά, οφείλει άμεσα να αρθρώσει τον δικό της λόγο και να μιλήσει ξεκάθαρα για την ανατροπή της Ευρωζώνης και της Ε.Ε, με αριστερές φιλολαϊκές και δημοκρατικές θέσεις.
Στην αντίθετη περίπτωση, διαγράφεται ο κίνδυνος να παραδοθούν βορρά, πλατιά εργατικά και λαϊκά στρώματα στην δημαγωγική, ξενόφοβη και εθνικιστική ακροδεξιά .
Αυτή την ώρα γίνεται ακόμα πιο επιτακτική για την Ελλάδα η έξοδος από την Ευρωζώνη, σε σύγκρουση με τη νεοφιλελεύθερη ΕΕ, στη βάση ενός ριζοσπαστικού, αντιμνημονιακού προγράμματος παραγωγικής ανασυγκρότησης και μετασχηματισμού ,με δημοκρατία, εθνική ανεξαρτησία, δικαιοσύνη και σεβασμό στο περιβάλλον
Αναρτήθηκε από ΡΟΔΟΣυλλέκτης ΡΟΔΟΣ στις 6:49 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΛΑΪΛΗ ΕΝΟΤΗΤΑ
Αναρτήθηκε από ΡΟΔΟΣυλλέκτης ΡΟΔΟΣ στις 6:43 π.μ. Δεν υπάρχουν σχόλια:
ΔΗΜΟΚΡΑΤΙΚΗ ΑΓΩΝΙΣΤΙΚΗ ΣΥΝΕΡΓΑΣΙΑ Δ.Α.Σ.-Ο.Τ.Α. ΡΟΔΟΥ
http://dasotarodos.blogspot.gr/
dasotarodos@gmail.com
Την εβδομάδα που μας πέρασε πραγματοποιήθηκε σεμινάριο που οργάνωσε το Ινστιτούτο Επιμόρφωσης (ΙΝ.ΕΠ.) του Ε.Κ.Δ.Δ.Α (Εθνικό Κέντρο Δημόσιας Διοίκησης και Αυτοδιοίκησης) με τίτλο : «Ποιοτικές Υπηρεσίες του Δημοσίου Τομέα προς τον Πολίτη» στο οποίο συμμετείχαν εργαζόμενοι του Δήμου μας.
Κι ενώ ο σκοπός του σεμιναρίου ήταν να βελτιώσει την επικοινωνία μεταξύ υπαλλήλων και πολιτών ώστε να γίνουμε πιο αποτελεσματικοί και εξυπηρετικοί κατά τη διεκπεραίωση των καθηκόντων μας, αντιμετωπίσαμε από τον τελευταίο εισηγητή ονόματι Λουκίδη Δημήτριο, μια απερίγραπτη συμπεριφορά. Επιτιθέμενος προς όλους τους εργαζόμενους, τσουβαλιάζοντάς τους όλους συλλήβδην, αποκάλεσε το Δημόσιο “απαράδεκτο”, “αναποτελεσματικό”, “διεφθαρμένο και αδιάφορο” για τις ανάγκες του “πελάτη” όπως διέτεινε ότι είναι ο πολίτης.
Συνέχισε τις αισχρές συκοφαντίες ισχυριζόμενος ότι τα ελλείμματα της Ελλάδας οφείλονται στους μισθούς των εργαζομένων, στις διπλές και τριπλές συντάξεις που κάποια συνδικάτα είχαν πετύχει, στη μονιμότητα των δημοσίων υπαλλήλων, στις στρατιές των υπαλλήλων που διορίζονταν κλπ. Μία λίβελος ενάντια σε κάθε κατάκτηση και σε κάθε δικαίωμα των εργαζομένων στο Δημόσιο. Και αφού «στόλισε» όσο καλύτερα μπορούσε τους εργαζόμενους, τελειώνοντας την εισήγησή του εξαπέλυσε κι έναν χυδαίο αντικομμουνισμό. Όμως, η εμπειρία έχει δείξει ότι το χτύπημα κάθε δημοκρατικού δικαιώματος των εργαζομένων, συνοδεύεται πάντα από αντικομμουνισμό, ισχυροποίηση των κατασταλτικών μηχανισμών, εθνικισμό, ρατσισμό και είναι η "μήτρα" για την άνοδο του φασισμού.
Εάν ο ρόλος των σεμιναρίων είναι να χάσουν οι υπάλληλοι την αξιοπρέπειά τους, να δέχονται ψέματα και άδικες κατηγορίες αδιαμαρτύρητα από τους εκπαιδευτές του ΕΚΔΔΑ ώστε να σκύβουν συνεχώς το κεφάλι και να μη διεκδικούν αυτά που δικαιούνται, τότε ας μας λείπουν.
Ρόδος 17/06/2016
Αναρτήθηκε από ΡΟΔΟΣυλλέκτης ΡΟΔΟΣ στις 11:15 π.μ. Δεν υπάρχουν σχόλια:
ΚΝΕ: Σπουδαστές των ΙΕΚ Ρόδου, έχαναν την ιδιότητα του ανέργου αν σπούδαζαν σε ΙΕΚ.
ΟΙ ΣΥΛΛΟΓΟΙ ΣΠΟΥΔΑΣΤΩΝ ΙΕΚ, απέσπασαν από τον ΟΑΕΔ μια σημαντική απόφαση για την αναγνώριση της ιδιότητας του ανέργου σε εκείνους τους σπουδαστές που κατά την εγγραφή τους στα ΙΕΚ ήταν παράλληλα γραμμένοι και στα μητρώα του ΟΑΕΔ. Σπουδαστές των ΙΕΚ Ρόδου, είχαν κληθεί από τον ΟΑΕΔ, να επιστρέψουν ΚΑΙ το επίδομα ανεργίας που έπαιρναν, γιατί βάσει νόμου έχαναν την ιδιότητα του ανέργου αν σπούδαζαν σε ΙΕΚ.
Ο ΟΑΕΔ δεν θα τους διαγράφει στο εξής από τα μητρώα του
Η σημαντική αυτή απόφαση για τους εκατοντάδες άνεργους συναδέλφους τους απέσπασαν από τον ΟΑΕΔ οι Σύλλογοι Σπουδαστών των ΙΕΚ, με τη στήριξη Σωματείων και Εργατικών Κέντρων που συσπειρώνονται στο ΠΑΜΕ.
Τους τελευταίους μήνες, ο Οργανισμός μαζί με διευθυντές Δημοσίων ΙΕΚ ξεκίνησαν πιο συστηματικά ένα «σαφάρι» διαγραφών σπουδαστών των ΙΕΚ από τα μητρώα του Οργανισμού, υλοποιώντας προηγούμενη απόφαση που δεν αναγνώριζε την ιδιότητα του ανέργου στους σπουδαστές των ΙΕΚ κατά τη διάρκεια της φοίτησής τους.
Επρόκειτο για απόφαση που στερούσε από εκατοντάδες ακόμα και την καταβολή του ελάχιστου επιδόματος ανεργίας και την ασφάλιση, την κάρτα ανεργίας από επιδοτούμενους και μη ανέργους, αλλά και τη μοριοδότηση για την περίοδο αυτή. Ο ΟΑΕΔ ζητούσε ακόμα και αναδρομικά τα επιδόματα ανεργίας που καταβλήθηκαν στους δικαιούχους την περίοδο των σπουδών τους, ενώ άφηνε ανοιχτό το δρόμο της απόλυσης για όσους στο μεταξύ κατάφερναν να βρουν μια προσωρινή δουλειά, αξιοποιώντας τα μόρια της ανεργίας που είχαν συγκεντρώσει.
Την απαράδεκτη αυτή κατάσταση ανέδειξαν από την πρώτη στιγμή οι Σύλλογοι Σπουδαστών Δημοσίων ΙΕΚ, επιτροπές σπουδαστών από σχολές, Σωματεία και Εργατικά Κέντρα σε όλη την Ελλάδα, οι δυνάμεις του ΠΑΜΕ, ο εκλεγμένος με τις δυνάμεις του ΠΑΜΕ εκπρόσωπος των εργαζομένων στο ΔΣ του ΟΑΕΔ, που με κινητοποιήσεις, καταλήψεις, παραστάσεις διαμαρτυρίας σε τοπικά καταστήματα του ΟΑΕΔ, συγκέντρωση υπογραφών και συνεχείς παρεμβάσεις στο ΔΣ του ΟΑΕΔ, άσκησαν πίεση στην κυβέρνηση και τη διοίκηση του Οργανισμού. Σχετική Ερώτηση κατέθεσε στη Βουλή και το ΚΚΕ.
Κατόπιν αυτών, στην προχτεσινή συνεδρίασή του, το ΔΣ του ΟΑΕΔ «θέλοντας να ικανοποιήσει δίκαια αιτήματα των σπουδαστών ΙΕΚ, καθώς και να επιλύσει ένα χρονίζον ζήτημα» - όπως αναφέρει σε σχετική ανακοίνωση - «αποφάσισε, στο πλαίσιο των θεσμικών του αρμοδιοτήτων, για τις παρακάτω κατηγορίες σπουδαστών, τα εξής:
Οι επιδοτούμενοι άνεργοι συνεχίζουν να διατηρούν την ιδιότητα του ανέργου κατά τη διάρκεια των σπουδών τους κι εφόσον δεν έχει λήξει η επιδότησή τους. Ως εκ τούτου, συνεχίζεται η καταβολή του επιδόματος τακτικής ανεργίας.
Οι εργαζόμενοι σπουδαστές, των οποίων λύεται ή λήγει η σχέση εργασίας κατά τη διάρκεια της κατάρτισής τους, δικαιούνται τακτική επιδότηση ανεργίας, εφόσον πληρούν τις προϋποθέσεις. Στην περίπτωση αυτή, διατηρούν την ιδιότητα του ανέργου μέχρι τη λήξη της επιδότησης.
Οι μη επιδοτούμενοι άνεργοι, προς το παρόν, παραμένουν εγγεγραμμένοι στα μητρώα ανέργων, χωρίς να υπολογίζεται η διάρκεια των σπουδών τους στο χρόνο ανεργίας. Θα διερευνηθεί η ανάγκη περαιτέρω ρύθμισης του θέματος των μη επιδοτούμενων ανέργων σε συνεννόηση με το υπουργείο Εργασίας, Κοινωνικής Ασφάλισης και Κοινωνικής Αλληλεγγύης.
Επιπλέον, για τους επιδοτούμενους ανέργους που παρακολουθούν προγράμματα κατάρτισης (παρ. 3, αρθρ. 30, ν. 4144/2013), το ΔΣ αποφάσισε ότι ο χρόνος κατάρτισης λογίζεται ως χρόνος ανεργίας».
Ο Σύλλογος Σπουδαστών Δημοσίων ΙΕΚ Αττικής καλεί τους σπουδαστές να συνεχίσουν αμείωτη τη δράση τους συσπειρωμένοι στους συλλόγους τους σε κάθε πόλη και στα σωματεία τους και τονίζει ότι: «Η κινητοποίησή μας οδήγησε σε απόφαση που ανακουφίζει πολλούς σπουδαστές που βρέθηκαν από τη μια στιγμή στην άλλη στον αέρα, να χρωστούν χρήματα, να βρίσκονται ανασφάλιστοι» . «Δε σταματάμε εδώ! Η χτεσινή απόφαση του ΟΑΕΔ αποτελεί βάση για περαιτέρω κατακτήσεις και πλήρη ικανοποίηση των αιτημάτων μας. Το κλείδωμα της ιδιότητας του ανέργου για κάθε σπουδαστή είναι ημιτελές αν δε συνδυάζεται με απόφαση που θα αναγνωρίζει το διάστημα των σπουδών ως πραγματικό χρόνο ανεργίας, να μη δημιουργούνται συνθήκες ανισοτιμίας. Μόνο ο οργανωμένος, συλλογικός αγώνας, με κριτήριο την ικανοποίηση των σύγχρονων λαϊκών αναγκών, μπορεί να φέρει αποτελέσματα».
ΤΟΜΕΑΚΟ ΣΥΜΒΟΥΛΙΟ ΡΟΔΟΥ ΤΗΣ ΚΝΕ
Αναρτήθηκε από ΡΟΔΟΣυλλέκτης ΡΟΔΟΣ στις 11:54 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΚΚΕ, ΚΝΕ
ΕΛΦΕΕ Ρόδου, για τη δήλωση του Αν. Υπουργού Οικονομικών Τ. Αλεξιάδη για την άρνηση του να δοθεί παράταση στην ημερομηνία υποβολής των δηλώσεων
Ρόδος 11/06/2016, αρ. πρ. 56
1) AN. ΥΠΟΥΡΓΟ ΟΙΚΟΝΟΜΙΚΩΝ
Κο. Τρύφωνα Αλεξιάδη
1) Γ.Γ.Δ.Ε. κ. Πιτσιλή Γεώργιο
2) ΠΡΟΕΔΡΟ ΟΕΕ κ. Κόλλια Κων/νο
3) ΠΡΟΕΔΡΟ ΠΟΦΕΕ κ. Καμπάνη Βασίλειο
4) ΜΜΕ
5) ΒΟΥΛΕΥΤΕΣ Ν.ΔΩΔΕΚΑΝΗΣΟΥ
Θέμα: « Σχετικά με τις δηλώσεις του Αναπληρωτή Υπουργού κου Αλεξιάδη, για τη μη χορήγηση παράτασης στην υποβολή των φορολογικών δηλώσεων πολιτών και επιχειρήσεων »
μετά την πρόσφατη ανακοίνωσή σας για μη χορήγηση παράτασης στην υποβολή των φορολογικών δηλώσεων, θα θέλαμε να σας επισημάνουμε τα εξής 3 ζητήματα :
1. Ορθώς, κατά την άποψή μας καλέσατε τους φορολογούμενους να σπεύσουν να υποβάλλουν τη δήλωσή τους, διότι εμμέσως αναγνωρίζετε και εσείς ότι αυτή είναι μία δική τους υποχρέωση και όχι των λογιστών.
2. Στις περιπτώσεις που οι ενώσεις του κλάδου μας ζητάνε παρατάσεις, το πράττουν καθαρά και μόνο για λόγους κοινωνικής ευαισθησίας, προκειμένου οι συνάδελφοι λογιστές (με υψηλό προσωπικό και οικογενειακό κόστος) αφ’ ενός μεν να εξυπηρετήσουν τους πολίτες χωρίς να τους επιβάλλετε κυρώσεις, αφ’ ετέρου δε, για να καλύψουν τα μόνιμα κενά της διοίκησης στον έγκυρο και έγκαιρο σχεδιασμό φορολογικής πολιτικής, και
3. Η παγιωμένη, κατά τα φαινόμενα, άρνηση της φορολογικής διοίκησης να αντιμετωπίσει τους λογιστές ως συνεργάτες, σε συνδυασμό με την ψευδεπίγραφη επίκληση περί άμεσης επιβολής αναγκαίων φορολογικών μέτρων για λόγους Δημοσιονομικής ανάγκης, την έχει οδηγήσει διαχρονικά σε παλινωδίες παγκόσμιας πρωτοτυπίας με αποτέλεσμα να δημιουργεί και να συντηρεί αμφιβολίες και σύγχυση σε όσους εμπλέκονται με τον γρίφο « Ελληνικό Φορολογικό Σύστημα ».
Λαμβάνοντας υπ’ όψη τα παραπάνω και επειδή:
• Ανακοινώσεις του τύπου : « Το σύστημα λειτουργεί καλύτερα από τις 21:00-09:00 δεν είναι πλέον πρωτότυπες,
• Οι ολονυκτίες ενός λογιστή πίσω από μία οθόνη για να καλύπτει αστοχίες άλλων, είναι εξαιρετικά δαπανηρές σε ανθρώπινες ζωές και οικογενειακή συνοχή,
• Οι διευκρινίσεις της διοίκησης τείνουν να δημιουργούν περισσότερη σύγχυση από το νόμο, και κυρίως επειδή
• σε αυτή τη χώρα πρέπει επιτέλους κάποιοι να αναλάβουν τις ευθύνες που τους αναλογούν,
Να τηρήσετε τον λόγο σας και να μην δώσετε ούτε δευτερόλεπτο παράταση στην υποβολή των φορολογικών δηλώσεων φυσικών ή νομικών προσώπων.
Έτσι, κοινωνία, πολίτες, πολιτικοί και επαγγελματίες, ίσως να βρεθούμε ενώπιος ενωπίω και να απαντήσουμε μετά από 142 χρόνια στο ιστορικό ερώτημα: « Τις πταίει ; ».
Αν και ομολογούμε ότι εμείς γνωρίζουμε την απάντηση.
Αναρτήθηκε από ΡΟΔΟΣυλλέκτης ΡΟΔΟΣ στις 5:39 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΕΛΦΕΕ, ΚΥΒΕΡΝΗΣΗ
Αλληλεγγύη στον δίκαιο αγώνα των εργαζομένων του «Athens Ledra»
ΕΠΙΧEIΡΗΣΙΑΚΟ ΣΩΜΑΤΕΙΟ ΕΡΓΑΖΟΜΕΝΩΝ ΣΤΟ ΞΕΝΟΔΟΧΕΙΟ ΤΗΣ ΡΟΔΟΥ MIRA MARE WONDERLAND
Το σωματείο μας εκφράζει την αλληλεγγύη του και στηρίζει το δίκαιο αγώνα των εργαζομένων του «Athens Ledra» οι οποίοι ενώ βρίσκονται απλήρωτοι εδώ και τρεις μήνες, δεν έχουν καν πληρωθεί το δώρο Πάσχα, είδαν το ξενοδοχείο να κλείνει!
Σε περίοδο αύξησης του τουρισμού βλέπουμε εργαζόμενους να μένουν χωρίς δουλειά. Το ξενοδοχείο LEDRA, όπως και κάθε άλλη μεγάλη επιχείρηση ανοίγει και κλείνει με βάση τα συμφέροντα του ιδιοκτήτη του, χωρίς να λαβαίνει υπόψη τις ανάγκες των εργαζόμενων που είναι οι μόνοι που παράγουν όλο αυτό τον πλούτο μέσα από τη δουλειά τους.
Το σωματείο μας εκφράζει την αλληλεγγύη των εργαζομένων μας, στο δίκαιο αγώνα τους για να πληρωθεί η εργασία τους και να έχουν σταθερή και μόνιμη δουλειά με δικαιώματα! Ο αγώνας για την ανατροπή του σάπιου καπιταλιστικού δρόμου ανάπτυξης είναι ο μόνος δρόμος της εργατικής τάξης ώστε να καταργηθεί η εκμετάλλευση ανθρώπου από άνθρωπο!
Αναρτήθηκε από ΡΟΔΟΣυλλέκτης ΡΟΔΟΣ στις 5:30 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΤΟΥΡΙΣΜΟΣ
ΑΡΘΡΟ ΤΟΥ ΠΑΜΕ ΕΚΠΑΙΔΕΥΤΙΚΩΝ ΡΟΔΟΥ ΠΟΥ ΑΦΟΡΑ ΣΤΙΣ ΕΞΕΛΙΞΕΙΣ ΣΤΟ ΧΩΡΟ ΤΗΣ ΠΑΙΔΕΙΑΣ
ΑΡΘΡΟ ΤΟΥ ΠΑΜΕ ΕΚΠΑΙΔΕΥΤΙΚΩΝ ΡΟΔΟΥ ΠΟΥ ΑΦΟΡΑ ΣΤΙΣ ΕΞΕΛΙΞΕΙΣ ΣΤΟ ΧΩΡΟ ΤΗΣ ΠΑΙΔΕΙΑΣ ΚΑΙ ΣΤΟΧΕΥΕΙ ΣΤΗΝ ΕΝΗΜΕΡΩΣΗ ΤΗΣ ΚΟΙΝΩΝΙΑΣ ΤΗΣ ΡΟΔΟΥ.
Εργαζόμενε, αυτοαπασχολούμενε, γονιέ, νέα-νέε.
Το τελευταίο κουδούνι που θα χτυπήσει σε λίγες ημέρες σε όλα τα σχολεία της χώρας θα σημάνει τη λήξη μιας χρονιάς που τερματίζει μετρώντας κενά, χαμένες ώρες, χαμένη γνώση. Ο πόλεμος που μαίνεται ενάντια στα ασφαλιστικά μας δικαιώματα, στην υγεία, στην εργασία δεν αφήνει ανεπηρέαστο το μέτωπο της Παιδείας με θύματα τους μαθητές και τους εκπαιδευτικούς τους. Το 3ο μνημόνιο και η συγκυβέρνηση ΣΥΡΙΖΑ-ΑΝΕΛ φέρνουν μεταρρυθμίσεις ντυμένες με «παιδαγωγικό» φερετζέ στο χώρο της παιδείας, κάνοντας το σχολείο ακόμα πιο αντιδραστικό και διαφοροποιημένο απέναντι στους μαθητές του. Πιο αναλυτικά:
Παιδαγωγική θεωρία Νο 1: Για να σε γράψω πρέπει να το «αξίζεις»!
Στο «παιδαγωγικά ορθό» Ολοήμερο δημοτικό και νηπιαγωγείο οι εγγραφές των παιδιών θα γίνονται με τον όρο ότι και οι δυο γονείς εργάζονται (με βεβαίωση από τον εργοδότη), διαθέτουν κάρτα ανεργίας (άνεργοι με αποδείξεις!) ή ανήκουν σε ευπαθείς ομάδες (ναρκομανείς-ανάπηροι κ.λ.π). Με αυτό τον τρόπο περιορίζεται ο αριθμός των μαθητών που εγγράφονται στο ολοήμερο, αποκλείοντας μια μεγάλη μερίδα μαθητών από το σχολείο, κλείνοντας τμήματα που η ύπαρξη τους σήμερα αποτελεί ανάγκη για τη μέση οικογένεια.
Παιδαγωγική θεωρία Νο 2: Σχολείο «Ενιαίο» όπως «σκίζω τα μνημόνια;»
Το σχολείο έχει τον τίτλο «Ενιαίο» αλλά, στην περίπτωση αυτή, ότι δηλώσεις δεν είσαι! Είναι ξεκάθαρο μέσα από μια απλή ανάγνωση των πορισμάτων του Εθνικού διαλόγου για την Παιδεία, ότι στόχος τους είναι η οικονομική και διοικητική αυτονομία της σχολικής μονάδας (αυτοχρηματοδότηση, προσλήψεις εκπαιδευτικών ανά σχολική μονάδα, διαφορετικά βιβλία στο όνομα της δήθεν παιδαγωγικής ελευθερίας). Στην πραγματικότητα μιλάμε για ένα σχολείο βαθιά ταξικό, διαφοροποιημένο και κατηγοριοποιημένο που θα εξαρτάται από την τσέπη του γονιού, την οικονομική κατάσταση του δήμου, τους χορηγούς που θα βρίσκει και θα εξασφαλίζει το ίδιο. Ένα σχολείο που θα είναι τόσο ενιαίο σε περιεχόμενο και λειτουργία, όσο και το εισόδημα ξενοδόχου – ξενοδοχοϋπαλλήλου.
Παιδαγωγική θεωρία Νο3: Εκπαιδευτικοί; Ποιος τους χρειάζεται;
Με το νέου τύπου σχολείο περισσεύουν χιλιάδες ώρες εκπαιδευτικών κατά ομολογία του ίδιου του Υπουργείου παιδείας. Πιο συγκεκριμένα στην Α/θμια, σε ένα κλασσικό 12θέσιο ολοήμερο δημοτικό κόβονται τουλάχιστον 43 ώρες, ενώ σε ένα 12θεσιο σχολείο ΕΑΕΠ (αυτά που λειτουργούν μέχρι τις 2) κόβονται τουλάχιστον 95 ώρες διδασκαλίας! Στο όνομα των δημοσιονομικών περικοπών χιλιάδες εκπαιδευτικοί, αναπληρωτές, που έχουν επί χρόνια οργώσει την Ελλάδα, θα μείνουν άνεργοι, την ίδια ώρα που τα κενά είναι μέχρι σήμερα 3.700, ενώ υπάρχουν εκπαιδευτικοί με σπουδές, μεταπτυχιακά και επιστημονικό υπόβαθρο σ άνεργοι ή υποαπασχολούνται κυριολεκτικά όπου να’ ναι. Σε ότι αφορά τη Β/θμια το νέο ωρολόγιο πρόγραμμα του γυμνασίου, συνεπές στην κατεύθυνση των περικοπών, φέρνει μειώσεις ωρών (3 ώρες ανά τάξη) και καταργήσεις ειδικοτήτων, φροντίζοντας έτσι να «ελαφρύνει» τους μαθητές στέλνοντας στην ανεργία 2277 καθηγητές τους! Και όλοι μαζί θα προστεθούν στο 1,5 εκατομμύριο ανέργων που κυριολεκτικά υποφέρουν.
Παιδαγωγική θεωρία Νο4: Προσχολική Αγωγή για όλα τα παιδιά (εν καιρώ κρίσης; πολυτέλειες!)
Από το στόχαστρο της κυβέρνησης δεν ξέφυγαν τα νηπιαγωγεία! Σύμφωνα με τις νέες νομοθετικές ρυθμίσεις για τη λειτουργία των νηπιαγωγείων ο αριθμός των μαθητών για να δημιουργηθεί τμήμα αυξάνεται από 7 σε 14. Αυτό πρακτικά σημαίνει ότι όσα τμήματα λειτουργούν με λιγότερους από 14 μαθητές ή κλείνουν ή συγχωνεύονται με γειτονικά νηπιαγωγεία. Έτσι οδηγούμαστε στο κλείσιμο των νηπιαγωγείων που λόγω χώρου δεν μπορούν να φιλοξενήσουν τον απαιτούμενο αριθμό μαθητών και το στοίβαγμα των παιδιών της ευαίσθητης προσχολικής ηλικίας σε πολυπληθή τμήματα. Και τα προνήπια στο σπίτι ή στους ιδιώτες…
Παιδαγωγική θεωρία Νο5: «όλα τα σφάζω, όλα τα μαχαιρώνω!»
Καθόλου δεν πρέπει να υποτιμήσουμε τον δημοσιονομικό Κόφτη. Όταν λοιπόν οι οικονομικοί στόχοι της κυβέρνησης δεν πιάνονται (το πιο σύνηθες), τότε τιμωρείται ο λαός! Αυτόματα θα γίνονται περικοπές μισθών δημοσίου (άρα και των εκπαιδευτικών) και των συντάξεων, περικοπές στη χρηματοδότηση Παιδείας και Υγείας!
Όλη αυτή η «παιδαγωγική» προσήλωση της κυβέρνησης θα μας κάνει από Σεπτέμβρη το σχολείο να μην το αναγνωρίζουμε!. Πλήττεται βάναυσα το δικαίωμα των μαθητών στη μόρφωση, οδηγούνται τα παιδιά των εργατών, των μισθωτών, των αυτοαπασχολούμενων, της εργατικής τάξης σε ημιμάθεια, γρήγορη και πρόχειρη κατάρτιση, μακριά από τις πραγματικές ανάγκες μόρφωσης και γνώσης που σήμερα έχουν ανάγκη. Την ώρα που η πρόοδος της τεχνολογίας, της επιστήμης είναι αλματώδης, το περιεχόμενο της εκπαίδευσης οδηγεί τους μαθητές και συνεπώς την αυριανή κοινωνία στο μεσαίωνα. Το κεφάλαιο χρειάζεται και απαιτεί να έχει φτηνά και υπάκουα εργατικά χέρια. Και αυτή η κυβέρνηση ΣΥΡΙΖΑ ΑΝΕΛ, όπως και οι προηγούμενες, πιστή στα συμφέροντα του ΣΕΒ, των εφοπλιστών, των πολυεθνικών, ακολουθεί κατά γράμμα τις κατευθύνσεις Ε.Ε και ΟΟΣΑ. Δίνει διαπιστευτήρια για την ικανότητα της να περνάει μέτρα, ρίχνοντας ταυτόχρονα στάχτη στα μάτια του λαού. Γιατί την ίδια ώρα που εμείς υποφέρουμε κάτω από την ασφυκτική πίεση των μέτρων που μας επιβάλλονται, μεγαλοξενοδόχοι, επιχειρηματίες, τράπεζες και πολυεθνικές μετρούν κέρδη και πλουτίζουν πάνω στις πλάτες μας που ματώνουν.
Δεν ανεχόμαστε άλλη κοροϊδία! Το ΠΑΜΕ Εκπαιδευτικών καλεί όλους τους εκπαιδευτικούς, γονείς, μαθητές, τα εργατικά σωματεία στη Ρόδο και παντού να μην αποδεχτούν αυτές τις αντιδραστικές, αντιπαιδαγωγικές ρυθμίσεις!
Κανένα παιδί έξω από το ολοήμερο, κανένα παιδί χωρίς δημόσια και δωρεάν Προσχολική Αγωγή!
Μόνιμοι και μαζικοί διορισμοί εκπαιδευτικών άμεσα!
Διεκδικούμε πραγματικά ενιαίο, αποκλειστικά Δημόσιο και Δωρεάν Σχολείο με δίχρονη Προσχολική Αγωγή και υποχρεωτική φοίτηση μέχρι τα 18. Να καταργηθεί η μαθητεία που ισοδυναμεί με παιδική Εργασία!
Καμιά εμπιστοσύνη σε όσους προσπαθούν να εξωραΐσουν την κατάσταση και σε όσους δίνουν λύση μέσω της κυβερνητικής αλλαγής. Το κόλπο πάλιωσε! Τώρα πρέπει να βγούμε δυναμικά μπροστά και να δείξουμε και τη δύναμή μας, να μη συμβιβαστούμε και να μην υποχωρήσουμε σε τίποτα παρά μονάχα όταν φτιάξουμε την Παιδεία, τη ζωή και την κοινωνία που μας αξίζει και μας ανήκει!
Αναρτήθηκε από ΡΟΔΟΣυλλέκτης ΡΟΔΟΣ στις 5:20 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΑΡΘΡΑ, ΔΕΛΤΙΟ, ΠΑΜΕ
Nα υπερασπιστούμε τα δικαιώματά μας στην Υγεία και τη ζωή
«Nα υπερασπιστούμε τα δικαιώματά μας στην Υγεία και τη ζωή»
Η κατάσταση στην Υγεία και ιατροφαρμακευτική περίθαλψη είναι τραγική. Χιλιάδες άνθρωποι της εργατικής - λαϊκής οικογένειας κινδυνεύουν, μένουν αβοήθητοι και πεθαίνουν από τις τραγικές ελλείψεις στη Δημόσια Υγεία.
Η επίθεση της κυβέρνησης, ΕΕ - κεφαλαίου συνεχίζεται μετά από τα αντεργατικά αντιασφαλιστικά, φορολογικά μέτρα και στα ζητήματα της Υγείας.
Η “μεταρρύθμιση” της Πρωτοβάθμιας Φροντίδας Υγείας (ΠΦΥ) οδηγεί στην:
1. Οριστική εγκατάλειψη της δημόσιας, δωρεάν, καθολικής Υγείας και Περίθαλψης.
2. Από δω και πέρα θα υπάρχει η απειλή του αυτόματου "κόφτη" που, μετά από ένα μεταβατικό στάδιο θα περιλαμβάνει και τις κρατικές δαπάνες για την Υγεία.
3. Θα καταργηθούν συμβάσεις του ΕΟΠΥΥ με ιδιώτες γιατρούς, ώστε οι ασφαλισμένοι θα πληρώνουν από την τσέπη τους τις επισκέψεις για ιατρικές ειδικότητες που θα βγουν εκτός συμβάσεων.
4.Μέρος της ΠΦΥ θα μεταφερθεί στην ευθύνη των δήμων, οι οποίοι θα την προσφέρουν έναντι συνεισφοράς των ασφαλισμένων μέσω των δημοτικών τελών.
5. Ήδη πληρώνουμε ακριβά τη φαρμακευτική αγωγή μας και δεν ξέρουμε τι επιφυλάσσει το μέλλον στο ζήτημα αυτό, ενώ η αύξηση των εισφορών μας χρέωσε ένα επίσης μεγάλο μέρος των δαπανών για την Υγεία - Περίθαλψη.
Οι εξαγγελίες του πρωθυπουργού για αντιμετώπιση των κοινωνικών ανισοτήτων και ισότιμη, καθολική πρόσβαση του λαού σε υπηρεσίες Υγείας είναι μια ακόμη απάτη.
Στόχο έχουν να κρύψουν ότι η μεταρρύθμιση που η κυβέρνηση εξήγγειλε για την Πρωτοβάθμια Φροντίδα Υγείας σημαίνει ελάχιστες παροχές για όλους, επιπέδου πτωχοκομείου και επιπλέον καθολικές πληρωμές από το λαό. Παραπέρα ιδιωτικοποίηση της περίθαλψης υπέρ των συμφερόντων των επιχειρηματιών που καραδοκούν για την αρπαγή της λείας τους.
Να υπερασπιστούμε την Υγεία μας, την ίδια μας την ύπαρξη. Να μην επιτρέψουμε να μας φέρονται σαν στυμμένες λεμονόκουπες, να θεωρούν την περίθαλψή μας κόστος.
Απαιτούμε τώρα και αγωνιζόμαστε για δημόσιο, δωρεάν, καθολικό σύστημα Υγείας - Περίθαλψης.
Όχι στην ιδιωτικοποίηση.
Όχι στις περικοπές. Όχι άλλα βάρη στις πλάτες μας.
Άμεση πρόσληψη γιατρών και νοσηλευτικού προσωπικού για την κάλυψη των τριάντα χιλιάδων θέσεων, την ίδια στιγμή που τα ιδιωτικά συμφέροντα κάνουν πάρτι στην υγεία.
Να πληρώσει το κράτος και η πλουτοκρατία.
Ρόδος Ιούνης 2016
Αναρτήθηκε από ΡΟΔΟΣυλλέκτης ΡΟΔΟΣ στις 5:11 π.μ. Δεν υπάρχουν σχόλια:
Η ΛΑΪΚΗ ΣΥΣΠΕΙΡΩΣΗ Για την κατάσταση που επικρατεί σχετικά με τη καθαριότητα στο νησί
Για την κατάσταση που επικρατεί σχετικά με τη καθαριότητα στο νησί
Την εποπτεία οργανώσεων και εθελοντών έχει αναλάβει ο Δήμαρχος Ρόδου, προκειμένου να καθαρίσει το νησί, αντί να διεκδικήσει τη στελέχωση της Υπηρεσίας Καθαριότητας με μόνιμο προσωπικό.
Η υποβάθμιση της υπηρεσίας καθαριότητας έχει και αυτή εποπτεία και σχεδιασμό. Οι σωροί των σκουπιδιών στη πόλη, οι άπλυτοι κάδοι, η εγκατάλειψη των οχημάτων, με εργαζόμενους χωρίς μέσα προστασίας εδώ και χρόνια, είναι μέσα στην τακτική που ακολούθησαν και οι προηγούμενες δημοτικές αρχές για να οδηγήσουν την υπηρεσία στην ιδιωτικοποίηση.
Έχει τεράστιες ευθύνες η Δημοτική Αρχή για την σημερινή κατάσταση που επικρατεί στο νησί σε σχέση με την καθαριότητα, γιατί υλοποιεί πλήρως την αντεργατική πολιτική της κυβέρνησης και της ΕΕ με κύριο στόχο την μείωση του «κόστους», δημιουργώντας αυτές τις ελλείψεις και τις απαράδεκτες συνθήκες εργασίας στο προσωπικό.
Είναι άμεση και επιτακτική η ανάγκη πρόσληψης προσωπικού, με μόνιμη και σταθερή εργασία. Να εξασφαλίσει ο Δήμος σύγχρονο εξοπλισμό και υποδομή με δημόσιους πόρους. Να μειωθούν τα ανταποδοτικά τέλη που προστίθενται στα μέτρα της κυβέρνησης, που έχουν γονατίσει όλο το λαό.
Εδώ και τώρα χρειάζεται ν’ απαιτήσει ο Ροδιακός λαός μια πολιτική που θα ανταποκρίνεται στις ανάγκες του, να προστατεύει την υγεία του και το περιβάλλον.
Ρόδος 7/06/2016
ΚΚΕ: Ανακοίνωση για τις εξελίξεις στο χώρο της Υγείας
ΤΟΜΕΑΚΗ ΕΠΙΤΡΟΠΗ Ν.ΔΩΔΕΚΑΝΗΣΟΥ
Ανακοίνωση για τις εξελίξεις στο χώρο της Υγείας
Το έγκλημα διαρκείας στο χώρο της υγείας συνεχίζεται με ακόμα πιο δραματικό τρόπο σήμερα, που το «πάγωμα» της χρηματοδότησης τουλάχιστον μέχρι και το 2018, έχει γίνει πια νόμος με το 3ο Μνημόνιο.
Η κυβέρνηση ΣΥΡΙΖΑ-ΑΝΕΛ, όχι μόνο διαιωνίζει την τραγική κατάσταση στην υγεία, έτσι όπως διαμορφώθηκε από τους προκατόχους της ΝΔ και ΠΑΣΟΚ, αλλά συνδέει κι αυτή την λειψή χρηματοδότηση με την προϋπόθεση ότι θα πιαστούν οι δημοσιονομικοί στόχοι, αλλιώς μπαίνει αυτόματα ο «κόφτης» για να ισοσκελίσει το «κόστος» της υγείας του λαού, με τις κάθε φορά ανάγκες του κεφαλαίου.
Η κυβέρνηση, όχι μόνο μονιμοποιεί τη σημερινή άθλια κατάσταση, που έχει κοστίσει ακριβά στην αποκατάσταση και την προστασία της υγείας του λαού, αλλά μεταφέρει σ’ αυτόν, το μεγαλύτερο μέρος των δαπανών στην υγεία άμεσα ή έμμεσα.
Τα ίδια τα στοιχεία που δημοσιεύονται, αλλά και αυτά που καταγγέλλουν οι ίδιοι οι εργαζόμενοι στην Υγεία, αποτυπώνουν την ήδη τραγική κατάσταση που υπάρχει στις δημόσιες μονάδες υγείας και θα οξυνθεί με την συμφωνημένη ήδη εγκληματική πολιτική κυβέρνησης και ευρωπαίων εταίρων.
· Η Κυβέρνηση διατηρεί και επαυξάνει όλα τα πλαφόν, τα χαράτσια, τις συνπληρωμές για την υγεία. Π.χ. η πρόσφατη επιβολή της αύξησης των ασφαλιστικών εισφορών στον κλάδο υγείας στους συνταξιούχους στο 6% στις κύριες και επικουρικές συντάξεις αντιστοιχεί σε πολλαπλάσια επιβάρυνση από το 5ευρο που καταργήθηκε
· Στον προϋπολογισμό των δημόσιων Νοσοκομείων για το 2016 (1.15δις €), η επιχορήγηση των οποίων σε σχέση με το 2009 είναι μειωμένη κατά 60%, η Κυβέρνηση φόρτωσε και τη δαπάνη των «ακριβών» φαρμάκων που μέχρι πέρυσι χορηγούσε ο ΕΟΠΥΥ.
· Όπως ακριβώς έκαναν και οι προηγούμενες Κυβερνήσεις, αξιοποιεί ως «κόφτη» τον Κανονισμό Παροχών του ΕΟΠΥΥ, με ένα συνεχώς συρρικνούμενο «Βασικό πακέτο» παροχών υγείας, πολύ μακριά από τις σύγχρονες και διευρυμένες λαϊκές ανάγκες. Μάλιστα προκειμένου να γίνουν αποδεκτοί από το λαό οι στόχοι των περικοπών, αυτοί «ντύθηκαν» με τα ίδια επιχειρήματα περί «νοικοκυρέματος», περιορισμού της «σπατάλης», την «ορθολογική αξιοποίηση των πόρων». Προβλήματα που αποτελούν παράγωγα του συστήματος που η κυβέρνηση υπηρετεί και τα αξιοποιεί σε βάρος των λαϊκών αναγκών και δικαιωμάτων.
Την ίδια στιγμή,
· Επιστημονικές μελέτες δείχνουν ότι το 22% του πληθυσμού δεν μπορεί να πάει ούτε στις δημόσιες Μονάδες Υγείας λόγω κόστους.
· Το 28% των καρκινοπαθών δεν έχει πρόσβαση στα φάρμακά του, πληρώνουν σημαντικά ποσά από τη τσέπη τους για χειρουργεία, χημειοθεραπείες, ακτινοθεραπείες κλπ., ενώ οι γυναίκες με καρκίνο του μαστού πληρώνουν το 60% του κόστους των θεραπειών, όταν πριν τρία χρόνια καλύπτονταν 100%.Μόνο το 30,7% των γυναικών εξετάζονται συστηματικά για τον καρκίνο ενώ το 40% των καρκινοπαθών έχει δυσκολία στο πρώτο ραντεβού λόγω μεγάλων αναμονών στα ιατρεία των δημόσιων νοσοκομείων.
· Στις τεράστιες ελλείψεις σε προσωπικό όλων των κλάδων και ειδικοτήτων, πάνω από 30.000, με κλειστά 220 κρεβάτια ΜΕΘ, κλειστά κρεβάτια χειρουργείου, η Συγκυβέρνηση προβάλλει ως κατόρθωμα την εξαγγελία 3.500 προσλήψεων «σε βάθος χρόνου». Εξαγγελίες που στην πραγματικότητα ούτε τις πρόσφατες συνταξιοδοτήσεις δε μπορούν να αντικαταστήσουν.
Ο κατάλογος των βάρβαρων μέτρων και στην υγεία δεν έχει τέλος.
Σ’αυτά τα απάνθρωπα πλαίσια που έχουν χαράξει εδώ και πολλά χρόνια, εντάσσεται και η μετακίνηση από το Νοσοκομείο της Ρόδου αναισθησιολόγου, για να καλύψει τις τραγικές ελλείψεις άλλης μονάδας στα Δωδεκάνησα, με αποτέλεσμα να μην καλύπτονται ούτε οι εφημερίες. Η επικινδυνότητα της κατάστασης οξύνεται από τη στιγμή που το προσωπικό στο Νοσοκομείο της Ρόδου, έχει εξαντλήσει κάθε ανθρώπινο όριο για να καλύψει τις ανάγκες των ασθενών σε μια υποστελεχωμένη δημόσια μονάδα υγείας, που καλύπτει ειδικά το καλοκαίρι διπλάσιο πληθυσμό (πάνω από 250.000) και τις ανάγκες άλλων νησιών της Δωδεκανήσου.
Η κινητοποίηση των υγειονομικών στις 8 Ιούνη αφορά όλο το λαό, γιατί η πολιτική αυτή μας πλήττει όλους και όχι μόνο τους εργαζόμενους στην υγεία πρόνοια. Είναι ανάγκη σήμερα να δυναμώσει η λαϊκή συσπείρωση και πάλη που θα διαμορφώνει τους κοινωνικούς και πολιτικούς όρους για έναν άλλον δρόμο ανάπτυξης της παραγωγής και της οικονομίας, με εργατική –λαϊκή εξουσία, που στο επίκεντρο θα είναι η ικανοποίηση των αναγκών στην πρόληψη, θεραπεία και αποκατάσταση της υγείας του λαού. Για να αξιοποιούνται προς όφελός του όλες οι διαθέσιμες δυνατότητες – και άλλες που μπορούν να αναπτυχθούν - της επιστήμης, της τεχνολογίας και του εξειδικευμένου υγειονομικού προσωπικού. Μόνο με αυτές τις προϋποθέσεις μπορεί η υγεία να αποτελέσει ένα κατοχυρωμένο και διασφαλισμένο από το λαϊκό κράτος καθολικό και δωρεάν λαϊκό δικαίωμα.
Ρόδος 6/06/2016
Αναρτήθηκε από ΡΟΔΟΣυλλέκτης ΡΟΔΟΣ στις 7:20 π.μ. Δεν υπάρχουν σχόλια:
Την Τρίτη 7/6 στις 13:00 στην αίθουσα του 3ου Ορόφου της ΕΣΗΕΑ (Ακαδημίας 20), θα πραγματοποιηθεί συνέντευξη τύπου από το Κυριακάτικο Σχολείο Μεταναστών και την Κίνηση "Απελάστε τον Ρατσισμό". Στη συνέντευξη τύπου, που θα έχει δύο μέρη, θα παρουσιαστούν:
1. Η 10η Αντιρατσιστική Γιορτή που θα γίνει στις 10 και 11 Ιουνίου στο Γεωπονικό Πανεπιστήμιο.
2. Η κατάσταση σε πολλά προσφυγικά στρατόπεδα από μέλη ομάδων αλληλεγγύης στους πρόσφυγες.
Στη συνέντευξη τύπου, μεταξύ άλλων, συμμετέχουν:
Ταχίρ Αλιζαντά, Αφγανική Κοινότητα
Λορέτα Μακόλεϋ, Ένωση Αφρικανών Γυναικών
Γρηγόρης Καλομοίρης, ΕΕ ΑΔΕΔΥ
Μάριος Λώλος, Ένωση Φωτορεπόρτερ Ελλάδας
Μουσικοί από το συγκρότημα BEGGARS
Κώστας Παπαδόπουλος, δημοτικός σύμβουλος Νίκαιας - Ρέντη
Frank Panx, αλληλέγγυος
Στέλλα Ρουμελιώτη, αλληλέγγυα από Σκαραμαγκά
Κατερίνα Ρούσσου, Πρωτοβουλία αλληλεγγύης Χαλκίδας σε πρόσφυγες μετανάστες/μετανάστριες (Ριτσώνα)
Μέλη της ομάδας αλληλεγγύης για τους πρόσφυγες της Μαλακάσας
Μαρία Παναγιωτίδου από την Πρωτοβουλία για τη μετεγκατάσταση των προσφύγων από τον καταυλισμό Εσκί Καπου (Καβάλα)
Λαβατσής Δημήτρης από την ομάδα Λάθρα της Χίου
Σεβαστή Παπαμιχαήλ από την Ομάδα στήριξης μεταναστών και προσφύγων Καλύμνου
Επίσης θα μιλήσουν αλληλέγγυοι στους πρόσφυγες του Ελληνικού, του Λαυρίου και της Ειδομένης.
Ακολουθεί το κάλεσμα της 10ης Αντιρατσιστικής Γιορτής:
10η Αντιρατσιστική Γιορτή, 10 & 11 Ιούνη στην Γεωπονική
Τα 10 χρόνια διεξαγωγής της Αντιρατσιστικής Γιορτής, συμπίπτουν φέτος με την υλοποίηση των πιο σκληρών συμφωνιών της Ευρώπης - Φρούριο: Νέα πολεμικά μέτρα «αναχαίτισης» των θυμάτων της φτώχειας και του πολέμου εφαρμόζονται με την ουσιαστική συμμετοχή της Ελλάδας και της Τουρκίας. Φράχτες ορθώνονται παντού αντί να γκρεμίζονται οι παλιοί, νέα στρατόπεδα – φυλακές (hot spot) δημιουργούνται την ώρα που τα παλιά ξαναζούν μέρες δόξας, πρόσφυγες στριμώχνονται σε κέντρα – πρόχειρους καταυλισμούς αντί για αξιοπρεπείς δομές φιλοξενίας στις πόλεις, ομάδες έμπρακτης αλληλεγγύης στοχοποιούνται, ενώ ο όρος «παράτυπος» μετανάστης αντικατέστησε τη λέξη «λαθρομετανάστης» στο δημόσιο λεξιλόγιο, για να περιγράψει την ίδια βαρβαρότητα: συλλήψεις, φυλακίσεις και επαναπροωθήσεις ανθρώπων «χωρίς χαρτιά» στην «ασφαλή» Τουρκία του Ερντογάν.
Την ίδια στιγμή, το συγκλονιστικό κύμα αλληλεγγύης στους πρόσφυγες που σάρωσε την ελλάδα και την Ευρώπη από το περασμένο καλοκαίρι μέχρι σήμερα εξακολουθεί να δίνει το «παρών» μέσα κι έξω από κάθε προσφυγικό στρατόπεδο και δομή φιλοξενίας, επίσημη κι' ανεπίσημη. Καλύπτοντας στοιχειώδεις ανάγκες όπου κρατικές υπηρεσίες και χρηματοδοτούμενες ΜΚΟ απουσιάζουν κι αναδεικνύοντας έμπρακτα τι οφείλουν να πράξουν όσοι έχουν την ευθύνη. Ορθώνοντας τείχος στην ξενοφοβία, το ρατσισμό και τις φασιστικές συμμορίες που καραδοκούν να δραπετεύσουν από το περιθώριο του εδωλίου του κατηγορουμένου. Διεκδικώντας ζωή με ελευθερία, αξιοπρέπεια και δικαιώματα για τα θύματα του πολέμου και της φτώχειας, πρόσφυγες και μετανάστες αλλά και για τα ντόπια θύματα των ανθρωποκτόνων μνημονίων.
Για όλους τους παραπάνω λόγους σας καλούμε στη φετινή 10ηαντιρατσιστική γιορτή μας μαζί με δεκάδες κοινότητες προσφύγων και μεταναστών, ομάδες αλληλεγγύης, οργανώσεις αντίστασης και διεκδίκησης, συνδικάτα εργαζομένων και τοπικές συλλογικότητες. Για να να χτίσουμε γέφυρες αλληλεγγύης, έκφρασης και δημιουργίας, να δώσουμε φωνή σε όσους δεν έχουν, να δυναμώσουμε τις φωνές όσων αντιστέκονται. Σας περιμένουμε όλους – ες στις 10 & 11 Ιουνίου στο Γεωπονικό Πανεπιστήμιο!
Αναρτήθηκε από ΡΟΔΟΣυλλέκτης ΡΟΔΟΣ στις 5:09 π.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΑΠΕΛΑΣΤΕ ΤΟΝ ΡΑΤΣΙΣΜΟ, ΕΚΔΗΛΩΣΕΙΣ, Κυριακάτικο Σχολείο Μεταναστών, ΡΑΤΣΙΣΜΟΣ
Εξώδικο του Γλέζου στον Πρωθυπουργό για το Ελληνικό
Δημοσιεύθηκε από pap-net Εξώδικο στον Πρωθυπουργό Αλέξη Τσίπρα και τον υπουργό Οικονομικών Ευκλείδη Τσακαλώτο επιδόθηκε σήμερα, Πέμπτη, για την «μη νομιμότητα της μεταβίβασης του Ελληνικού στον Όμιλο Λάτση».
Την πρωτοβουλία πήραν το ιστορικό στέλεχος της Αριστεράς Μανώλης Γλέζος, ο ευρωβουλευτής Νίκος Χουντής, η πρώην βουλευτής Μαρία Μπόλαρη, συνδικαλιστές και προσωπικότητες της πολιτικής ζωής του τόπου, μεταξύ των οποίων η Ελένη Πορτάλιου, οι Δημήτρης Μπελαντής και Βασίλης Ασημακόπουλος (μέλη του ΔΣ του ΔΣΑ), ο Μάριος Κρητικός (αντιπρόεδρος ΓΣ της ΑΔΕΔΥ) κ.α. Το εξώδικο επιδόθηκε σήμερα, ενόψει της κύρωσης της μεταβίβασης στη Βουλή, για την οποία και εκτιμούν ότι ενέχει σοβαρά προβλήματα παρανομιών, που επιφέρουν αστικές και ποινικές ευθύνες στη βάση του Συντάγματος και των Διεθνών Συμβάσεων. Χαρακτηριστικό είναι το θέμα του εξωδίκου: «Παράνομη, επιβλαβής για το Ελληνικό Δημόσιο και χωρίς κανένα πραγματικό δημοσιονομικό όφελος η υπογραφή από την κυβέρνηση Μνημονίου Κατανόησης για την παραχώρηση του Ελληνικού στην εταιρεία Hellinikon Global ISA, με εγγυητή την Lamda Development, και η ψήφιση της σχετικής σύμβασης από τη Βουλή. Η έγκριση της σύμβασης από την Κυβέρνηση και τη Βουλή εκθέτει το Ελληνικό κράτος σε πιθανή διεκδίκηση αποζημιώσεων από την εταιρεία σε περίπτωση μη ικανοποίησης κάποιας εκ των εννέα αναβλητικών αιρέσεων που διέπουν την σύμβαση, εκ των οποίων οι τρεις αφορούν δικαστικές αποφάσεις».
Διαβάστε το εξώδικο
ΕΝΩΠΙΟΝ ΚΑΘΕ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ ΕΞΩΔΙΚΗ ΠΡΟΣΚΛΗΣΗ ΚΑΙ ΔΙΑΜΑΡΤΥΡΙΑ Των Γλέζου Μανώλη, π. Βουλευτή Επικρατείας και π. Ευρωβουλευτή Χουντή Νίκου, Ευρωβουλευτή Ασημακόπουλου Βασίλη, μέλους Δ.Σ. Δικηγορικού Συλλόγου Αθήνας Βαγγελάτου Ειρήνης, μέλους Δ.Σ. Δήμου Γλυφάδας, μέλους της Επιτροπής Αγώνα για το Μητροπολιτικό Πάρκο Ελληνικού Βαταβάλη Φερενίκης, μέλους της Επιτροπής Αγώνα για το Μητροπολιτικό Πάρκο Ελληνικού Γαλετσέλη Παναγιώτη, μέλους Δ.Σ. Δικηγορικού Συλλόγου Αθήνας Γιαννακόπουλου Κωνσταντίνου, γενικού γραμματέα Δ.Σ. Συλλόγου Συνταξιούχων Δικηγόρων Ελλάδας Δάνου Ανδρέα, μέλους της Επιτροπής Αγώνα για το Μητροπολιτικό Πάρκο Ελληνικού Δερμενάκη Παύλου, οικονομολόγου, ερευνητή Ηλιόπουλου Θανάση, μέλους ΔΣ Δήμου Γλυφάδας Ιατρίδου Μαριλένας, μέλους της Πρωτοβουλίας Πολιτών κατά του Υπερταμείου Υφαρπαγής της Δημόσιας Περιουσίας και της Επιτροπής Αγώνα για το Μητροπολιτικό Πάρκο Ελληνικού Καλογρίδη Λιάνας, μέλους του Περιβαλλοντικού Δικτύου Αθήνας Καλομοίρη Γρηγόρη, μέλους της Εκτελεστικής Επιτροπής της ΑΔΕΔΥ Καμπούρη Γιούλης μέλους της Πρωτοβουλίας Πολιτών κατά του Υπερταμείου Υφαρπαγής της Δημόσιας Περιουσίας και της Επιτροπής Αγώνα για το Μητροπολιτικό Πάρκο Ελληνικού Καστρινάκη Ελένης, δικηγόρου Κεφάλα Σοφίας, μέλους της Πρωτοβουλίας Πολιτών κατά του Υπερταμείου Υφαρπαγής της Δημόσιας Περιουσίας και της Επιτροπής Αγώνα για το Μητροπολιτικό Πάρκο Ελληνικού Κίνια Σπύρου, μέλους της Επιτροπής Αγώνα για το Μητροπολιτικό Πάρκο Ελληνικού Κουρή Ευάγγελου, δικηγόρου, π. μέλους Δ.Σ. Δικηγορικού Συλλόγου Αθήνας Κρητικού Μάριου, αντιπροέδρου Γενικού Συμβουλίου ΑΔΕΔΥ Κυρίτση Αγλαϊας, π. βουλεύτριας Επικρατείας ΣΥΡΙΖΑ Μαντά Ασημάκη, περιφερειακού συμβούλου Περιφέρειας Αττικής Μαούνη Αντώνη, προέδρου Συλλόγου Αρχιτεκτόνων Αττικής Μπελαντή Δημήτρη, μέλους Δ.Σ. Δικηγορικού Συλλόγου Αθήνας Μπόλαρη Μαρίας, πρώην βουλεύτριας Α΄ Αθήνας, ΣΥΡΙΖΑ Μπουρούσα Αφροδίτης, δικηγόρου Μπουσουλέγκα Αλέξανδρου, μέλους της Επιτροπής Αγώνα για το Μητροπολιτικό Πάρκο Ελληνικού Πάνου Δημήτρη, δικηγόρου Παπαδημητρίου Βασίλη, δικηγόρου Παππά Γρηγορίου, αντιπροέδρου Δ.Σ. Συλλόγου Συνταξιούχων Δικηγόρων Ελλάδας Πετρόπουλου Δημήτρη, γραμματέα της Πανελλήνιας Ομοσπονδίας ΕΜΔΥΔΑΣ και μέλους Αντιπροσωπίας ΤΕΕ Πορτάλιου Ελένης, μέλους της Πρωτοβουλίας Πολιτών κατά του Υπερταμείου Υφαρπαγής της Δημόσιας Περιουσίας και της Επιτροπής Αγώνα για το Μητροπολιτικό Πάρκο Ελληνικού Πρασσά Δημήτρη, μέλους της Επιτροπής Αγώνα για το Μητροπολιτικό Πάρκο Ελληνικού Σκλαβούνου Γεράσιμου, μέλους του Περιβαλλοντικού Δικτύου Αθήνας Σωτηρίου Ελένης, π. βουλεύτριας νομού Αττικής ΣΥΡΙΖΑ Τότσικα Παναγιώτη, μέλους της Πρωτοβουλίας Πολιτών κατά του Υπερταμείου Υφαρπαγής της Δημόσιας Περιουσίας και της Επιτροπής Αγώνα για το Μητροπολιτικό Πάρκο Ελληνικού Τσακούλια Παναγιώτας, επ. δικηγόρου Φώσκολου Ιωάννας, μέλους Forum Δικτύου πολιτών για τη διάσωση του ρέματος της Πικροδάφνης Φωτιάδου Αθανασίας, μέλους Δ.Σ. Συλλόγου Συνταξιούχων Δικηγόρων Ελλάδας Χαρίση Γεωργίου, μέλους της Εκτελεστικής Επιτροπής της ΠΟΕ - ΟΤΑ Χριστοπούλου Αθανασίας, μέλους Δ.Σ. Συλλόγου Συνταξιούχων Δικηγόρων Ελλάδας 2 ΠΡΟΣ τον Πρωθυπουργό Ελλάδας κ. Αλέξιο Τσίπρα τον Υπουργό Οικονομικών κ. Ευκλείδη Τσακαλώτο Θέμα: Παράνομη, επιβλαβής για το Ελληνικό Δημόσιο και χωρίς κανένα πραγματικό δημοσιονομικό όφελος η υπογραφή από την κυβέρνηση Μνημονίου Κατανόησης για την παραχώρηση του Ελληνικού στην εταιρεία Hellinikon Global I.S.A., με εγγυητή την Lamda Development, και η ψήφιση της σχετικής σύμβασης από τη Βουλή. Η έγκριση της σύμβασης από την Κυβέρνηση και τη Βουλή εκθέτει το Ελληνικό κράτος σε πιθανή διεκδίκηση αποζημιώσεων από την εταιρεία σε περίπτωση μη ικανοποίησης κάποιας εκ των εννέα αναβλητικών αιρέσεων που διέπουν την σύμβαση, εκ των οποίων οι τρείς αφορούν δικαστικές αποφάσεις. Η αποδοχή ενός παράνομου καταχρηστικού, απεχθούς και επονείδιστου χρέους - όπως διαπιστώνει η αρμόδια Επιτροπή για το Χρέος της Ελληνικής Βουλής - εκ μέρους της χώρας οδήγησε στην υπογραφή τριών δανειακών συμβάσεων, την επιβολή της δέσμευσης του συνόλου της περιουσίας του λαού (Δημόσιας και Ιδιωτικής) και την απογύμνωση από όλες τις ασυλίες του Διεθνούς και Ευρωπαϊκού Δικαίου. Μεταξύ των απεχθέστατων για τη ζωή των Ελλήνων, προβλεπομένων στην Γ’ Δανειακή Σύμβαση που υπεγράφη τον Αύγουστο του 2015, είναι ο έλεγχος της εφαρμογής και των τριών μνημονίων και η μετατροπή του γνωστού πλέον σε όλους ΤΑΙΠΕΔ σε νέο Υπερταμείο υφαρπαγής της δημόσιας περιουσίας του Ελληνικού λαού. Μιας περιουσίας της οποίας είμαστε διαχειριστές, οφείλουμε να αξιοποιούμε και να παραδίδουμε ακέραιη στις επόμενες γενιές. Ο δυσμενέστατος και παράνομος όρος της Σύμβασης αυτής αφορά το Ταμείο Ιδιωτικοποιήσεων, για την λειτουργία του οποίου αποκλειστικά αρμόδιος είναι ο Ευρωπαϊκός Μηχανισμός Στήριξης - ΕΜΣ (γνωστός ως ESM) που μπορεί να απαιτεί, κατά την διακριτική του ευχέρεια, ρευστοποίηση περιουσιακών στοιχείων του Ελληνικού λαού, καθώς και παροχή άλλων δικαιωμάτων που θα κρίνει αναγκαία για την αποπληρωμή του παράνομου, καταχρηστικού, απεχθούς και επονείδιστου χρέους. Με βάση τα παραπάνω απεχθή για τη κοινωνία μας, αυτές τις μέρες επιχειρείται η επικύρωση της πώλησης του πρώην Αεροδρομίου του Ελληνικού. Ενώ βρίσκεται σε εξέλιξη εισαγγελική έρευνα που διενεργεί ο εισαγγελέας Οικονομικού Εγκλήματος, Γ. Δραγάτσης για το χαμηλό τίμημα της παραχώρησης του Ελληνικού στην εταιρεία Hellinikon Global I.S.A. , που εδρεύει στο Λουξεμβούργο και ενώ εξετάζεται από την Επιτροπή Αναφορών του Ευρωπαϊκού Κοινοβουλίου αναφορά σχετικά με τις παραβιάσεις της Ευρωπαϊκής νομοθεσίας σε όλη τη διαδικασία παραχώρησης, με έκπληξη 3 και οργή πληροφορηθήκαμε από τον τύπο ότι η Κυβέρνηση υποχώρησε στις πιέσεις των «δανειστών» και πρόκειται να υπογράψει Μνημόνιο Κατανόησης με την εταιρεία και να φέρει προς κύρωση στη Βουλή την παραχώρηση του Ελληνικού, συναινώντας σε ένα από τα μεγαλύτερα οικονομικά, πολιτικά, κοινωνικά και περιβαλλοντικά σκάνδαλα των τελευταίων ετών. Η σύμβαση αφορά στην πώληση του 100% των μετοχών της εταιρείας «Ελληνικό Α.Ε», η οποία συνοδεύεται με παραχώρηση δικαιωμάτων επιφανείας για 99 χρόνια και δικαιωμάτων πλήρους κυριότητας, νομής και κατοχής κατά 30% εξ αδιαιρέτου επί καθαρής εκτάσεως 6.008.075 τμ, η οποία επιμερίζεται ως εξής α) πρώην αεροδρόμιο Ελληνικού: 5.249.873 τμ, β) παράκτιο μέτωπο: 758.202 τμ. Η συνολική έκταση του ακινήτου είναι 6.205.677 τμ, περιλαμβανομένων αιγιαλού και παραλίας που είναι κοινόχρηστοι χώροι. 1. Ιδιοποίηση του ακινήτου από τη Lamda Development Ο νόμος 3986/2011- ο ιδρυτικός νόμος του ΤΑΙΠΕΔ - εισήγαγε στην ελληνική νομοθεσία την έννοια της «Σύστασης Δικαιώματος Επιφανείας επί Δημόσιων Κτημάτων», δηλαδή το δικαίωμα σε ένα ιδιώτη να εκμεταλλεύεται για μια χρονική περίοδο 5 - 50 ετών ένα κτήμα που παραμένει δημόσιο. Ο νόμος αυτός τροποποιήθηκε με αδιανόητο περιεχόμενο. Έτσι, με βάση την υπ’ αριθμ. 225/7.1.2013 απόφαση της Διυπουργικής Επιτροπής Αναδιαρθρώσεων και Αποκρατικοποιήσεων (ΦΕΚ Β 15/10.1.2013) έχουν μεταβιβαστεί και περιέλθει χωρίς αντάλλαγμα από το Ελληνικό Δημόσιο στο ΤΑΙΠΕΔ : το δικαίωμα επιφανείας του ακινήτου του Ελληνικού για χρονική περίοδο 99 ετών και 30% ποσοστό εξ αδιαιρέτου κατά πλήρη κυριότητα, νομή και κατοχή. Κατ’ ουσίαν η εταιρεία έχει σκανδαλωδώς ιδιοποιηθεί το Δημόσιο Ακίνητο. 2. Μια νέα εσωστρεφής πόλη 27.000 κατοίκων και δόμησης 3 – 3,6 εκατ. τ.μ. εμφυτεύεται στην περιοχή Το Σχέδιο Foster&Partners που συνοδεύει τη σύμβαση αφορά σε υψηλά και πολύ υψηλά εισοδήματα και περιλαμβάνει κατοικία και συμπληρωματικές χρήσεις εξυπηρέτησης, τουριστικά καταλύματα, καζίνο και συνοδές χρήσεις, κτίρια γραφείων, λιανικό εμπόριο και τεράστια πολυκαταστήματα, κτίρια υγείας-πρόνοιας, ιδιωτικό πανεπιστημιακό συγκρότημα, άλλα κτίρια εκπαίδευσης, πολιτισμού, αθλητισμού. Εγκλείει αυτούς που θα κατοικήσουν εκεί, παρέχοντας όλες τις δυνατές εξυπηρετήσεις μέσα σ’ αυτή τη νέα πόλη και, ταυτόχρονα, στα σημεία που γειτνιάζει με ενεργές οικονομικά παρακείμενες περιοχές, λειτουργεί ανταγωνιστικά προς αυτές, καθώς δημιουργεί νέες εκτεταμένες ζώνες γραφειακών χώρων, πολυκαταστημάτων κ.λπ. Πρόκειται για μία ιδιωτική πόλη η οποία θα χρηματοδοτείται από το Δημόσιο, επί ποινή μάλιστα αποζημίωσης (βλ παρακάτω). 3. Περιβαλλοντικές και κοινωνικές επιπτώσεις Στο κορεσμένο οικολογικά Λεκανοπέδιο όπου η Προσαρμογή στην Κλιματική Αλλαγή είναι απαγορευτική, σύμφωνα με τις Συμφωνίες του Παρισιού, σε νέα δόμηση και στην καρδιά των παράκτιων δήμων, όπου υπάρχει ήδη τεράστια φούσκα ακινήτων, θα δημιουργηθεί μια νέα εσωστρεφής πόλη, πολλαπλά βλαπτική για την Αττική και τους κατοίκους της. 4 Πολύ απλά, η «επένδυση» της Lamda Development θα καταστρέψει οικονομικά και θα τραυματίσει οικολογικά την ευρύτερη περιοχή. Πρόκειται, με άλλα λόγια, για τη μνημονιακή στρατηγική καταστροφής όχι μόνο της εργατικής αλλά και της μικροαστικής και μεσαίας αστικής τάξης. Οι κάτοικοι της εσωστρεφούς πόλης θα εξυπηρετούνται από τις συνοδές χρήσεις της οικιστικής για όλες τις ανάγκες τους, επομένως δεν θα αιμοδοτούν οικονομικά τις περιβάλλουσες περιοχές. Αντιθέτως, η νέα πόλη θα προσελκύσει για ορισμένες, προσιτές οικονομικά λειτουργίες, καταναλωτές από τους κατοίκους των πέριξ δήμων και όλο το λεκανοπέδιο, πλήττοντας τις ήδη συρρικνωμένες οικονομικές δραστηριότητες της Αττικής. Τα νέα κτίρια γραφείων, τα malls και λοιπά καταστήματα στον άξονα της Βουλιαγμένης και το πλήθος των κατοικιών του σχεδίου Foster θα οδηγήσουν σε οριστικό μαρασμό τη σημερινή αγορά ακινήτων και σε πτώχευση τις σχετικές επιχειρήσεις. Η υλοποίηση των έργων θα δημιουργήσει ένα τεράστιο εργοτάξιο για δεκαετίες, δημιουργώντας μόνιμη επιβάρυνση τόσο στις λειτουργίες της πόλης όσο και στην καθημερινή διαβίωση των κατοίκων των παρακείμενων περιοχών. 4. Η καταστροφή σημαντικών αρχαιοτήτων Το Ελληνικό περιλαμβάνει έναν υφιστάμενο και εν δυνάμει πολύ ευρύτερο του σημερινού αρχαιολογικό χώρο - καθώς η εκποιούμενη έκταση ανήκε στο παρελθόν στους δήμους Αλιμούντος (Αλίμου), Ευωνύμου (Ελληνικού-Αργυρούπολης), Αιξωνής (Γλυφάδας) - ο οποίος μπορεί ν’ αποτελέσει ένα ανοιχτό αρχαιολογικό πάρκο. Αντιθέτως, με τη σύμβαση παραχωρείται για πρώτη φορά ένας κηρυγμένος αρχαιολογικός χώρος σε ιδιώτη, μέσω της αγοράς δημοσίου ακινήτου στο οποίο αυτός βρίσκεται. Σε κάθε περίπτωση, η επιτρεπόμενη δόμηση στη χερσόνησο του Αγίου Κοσμά καταστρέφει τη δυνατότητα επέκτασης του σημερινού, πολύ περιορισμένου αρχαιολογικού χώρου. Στο υπογραφέν σχέδιο σύμβασης μεταξύ ΤΑΙΠΕΔ και Lamda Development, διαφαίνεται ότι η Αρχαιολογική Υπηρεσία θα είναι αποκλεισμένη από τον χώρο κατά την υλοποίηση του σχεδίου της εν λόγω εταιρείας, καθώς αποκλείεται εμπράκτως και παρανόμως η συνεχής παρουσία της σ’ αυτόν. Επισημαίνεται ότι η αρμόδια Εφορεία Αρχαιοτήτων θα ενημερώνεται μόνο όταν η εταιρεία το κρίνει απαραίτητο και θα εξαναγκάζεται να εργάζεται κάτω από ασφυκτικές συνθήκες και πιέσεις, δεδομένου ότι προβλέπονται ρήτρες αποζημίωσης της εταιρείας από το δημόσιο για τις όποιες καθυστερήσεις προκύψουν από τις ανασκαφικές εργασίες. Επίσης, ρήτρες προβλέπονται εάν μειωθεί η δόμηση κατά ποσοστό άνω του 3% λόγω ανασκαφικών ευρημάτων (βλ παρακάτω). 5. Οι παραβιάσεις της Ευρωπαϊκής νομοθεσίας Όλη η διαδικασία παραχώρησης του Ελληνικού είναι σκανδαλωδώς παράνομη. Όπως επισημαίνει σχετική αναφορά που κατατέθηκε από μέλη της Επιτροπής Αγώνα για το Μητροπολιτικό Πάρκο Ελληνικού στο Ευρωπαϊκό Κοινοβούλιο παραβιάζονται : 1. Το άρθρο 107 και επόμενα της Συνθήκης Λειτουργίας της Ευρωπαϊκής Ένωσης (πρωτογενές δίκαιο της Ε.Ε) γεγονός που εγείρει σοβαρά ζητήματα κρατικών ενισχύσεων υπέρ του «επενδυτή» υπό την έννοια της παροχής πλεονεκτήματος στον τελευταίο διά της ευνοϊκής μεταχείρισής του κατά τη διαδικασία της επιλογής/διαγωνισμού, όπως: 5 1.1 Τη χορήγηση άδειας καζίνο που δεν προβλεπόταν από την προκήρυξη του διαγωνισμού (στοιχείο νii αναβλητικών αιρέσεων σύμβασης), 1.2 Την απαλλαγή της εταιρείας «Ελληνικό Α.Ε.» από οποιονδήποτε φόρο σχετικό με την εκμετάλλευση και ιδιοκτησία του ακινήτου, (παρ. 6, αρθρ.42, ν.3943/2011), Επιπροσθέτως, σημειώνουμε ότι, με πρόσφατη απόφαση της, η Ευρωπαϊκή Επιτροπή έκρινε παράνομα τα φορολογικά πλεονεκτήματα που χορηγήθηκαν από την Ελληνική κυβέρνηση στην Cosco, 1.3 Την υποχρέωση μετεγκατάστασης των υπηρεσιών του Δημοσίου, οι οποίες βρίσκονται στο ακίνητο και την ανάληψη της προκύπτουσας δαπάνης από το Δημόσιο (βλ. και άρθ. 7 και 8 του ν4062/2012), 1.4 Τη σύσταση διοικητικού φορέα με εξουσία για τη αποκλειστική είσπραξη και διαχείριση οποιωνδήποτε ανταποδοτικών τελών και ανάλογων χρεώσεων (στοιχείο vi αναβλητικών αιρέσεων σύμβασης), 1.5 Την καταβολή ανταλλάγματος στον ανάδοχο για τις υπηρεσίες του Δημοσίου κ.λπ. που θα στεγαστούν στο ακίνητο (βλ. και άρθ.8 του ν.4062/2012), 1.6 Την αλλαγή ουσιώδους όρου του διαγωνισμού μετά την αποχώρηση άλλων ενδιαφερομένων πλην ενός, της Lamda Development S.A. Όρος ο οποίος απαλείφθηκε και βάσει του οποίου το Δημόσιο θα διατηρούσε το 30% της αξίας της έκτασης των 6.205,677 στρεμμάτων, των κτιρίων και άλλων υποδομών μέσα στο πρώην αεροδρόμιο. 2. Η διεθνής σύμβαση του Aarchus για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (Κανονισμός ΕΚ αριθ. 1367/2006. 3. Η Ευρωπαϊκή Σύμβαση της Φλωρεντίας για την προώθηση της προστασίας των τοπίων, την διαχείριση και τον σχεδιασμό τους και την οργάνωση της Ευρωπαϊκής συνεργασίας σε ζητήματα τοπίου. 4. Η Οδηγία 92/43/ΕΟΚ που αναδεικνύει τα λιβάδια Posidonia oceanica ως οικότοπο προτεραιότητας και της Συνθήκης της Βαρκελώνης που αναφέρει την Posidonia oceanica ως κινδυνεύον είδος. 5. Η οδηγία 2001/42/ΕΚ κατά την έκδοση του Νόμου 4062/2012 με θέμα: «αξιοποίηση του πρώην Αεροδρομίου Ελληνικού & Πρόγραμμα ΗΛΙΟΣ…», επειδή η διαδικασία και τα προαπαιτούμενα της εν λόγω Οδηγίας δεν τηρήθηκαν πριν την έκδοση του σχετικού νόμου. Δηλαδή δεν πραγματοποιήθηκαν η εκπόνηση Στρατηγικής Περιβαλλοντικής Μελέτης (ΣΜΠΕ), η διεξαγωγή διαβουλεύσεων με το ενδιαφερόμενο κοινό και η συνεκτίμηση της περιβαλλοντικής μελέτης και των αποτελεσμάτων των διαβουλεύσεων. Επιπλέον, επισημαίνεται ότι στις 10 Σεπτεμβρίου 2015 εξεδόθη απόφαση του Ευρωπαϊκού Δικαστηρίου (αριθ. υπόθεσης C 453/14) που αφορούσε σε ερώτημα του ΣτΕ σχετικά με την υποχρέωση ή μη της εφαρμογής της Οδηγίας 2001/42 πριν την έκδοση του Προεδρικού Διατάγματος 187/2011/ΦΕΚ Δ’ «Περί μέτρων προστασίας της περιοχής όρους του Υμηττού….». Η απόφαση αυτή του Ευρωπαϊκού Δικαστηρίου για την μη εφαρμογή της Οδηγίας 2001/42 θεωρείται ότι ενέχει θέση δεδικασμένου και στην περίπτωση του ν.4062/2012. Για τους παραπάνω λόγους ζητείται από την Επιτροπή Αναφορών του Ευρωκοινοβουλίου να ακυρωθεί κάθε πράξη που συντελέστηκε σε συνέχεια του νόμου καθώς και του σχεδίου σύμβασης. 6 6. Πολεοδομικές υπερβάσεις της πρότασης Foster που συνοδεύει τη σύμβαση σε σχέση με τον ν4062/2012. Πρόσθετα νομικά προβλήματα εγείρει το γεγονός ότι η πρόταση Foster της οποίας προβλέπεται η έγκριση (Αρ. 2.2 ii) προβλέπει την κατασκευή επτά ουρανοξυστών αντί δύο που επιτρέπει ο ν4062/2012, συντελεστές δόμησης πού κατά κανόνα αφ’ ενός υπερβαίνουν τους επιτρεπόμενους συντελεστές δόμησης από τον ν.4062/2012 στις περισσότερες ζώνες πολεοδόμησης, αφ’ ετέρου υπερβαίνουν τους κατά παρέκκλιση επιτρεπόμενους συντελεστές δόμησης σε κάποιες ζώνες ανάπτυξης, ιδίως σε αυτήν στην οποία προτείνεται η ανέγερση του καζίνο. 7. Το τίμημα είναι εξαιρετικά χαμηλό, συνιστά ευθεία παραβίαση των δημοσιονομικών συμφερόντων του Ελληνικού Δημοσίου Το τίμημα που ανακοίνωσε το ΤΑΙΠΕΔ - πλασματικό όπως θα αποδειχθεί στη συνέχεια- είναι 915 εκ. € από το οποίο κατά την ημερομηνία μεταβιβάσεως των μετοχών θα καταβληθούν μόνο 300 εκ . Εν συνεχεία σε 3 χρόνια θα καταβληθούν 45 εκ €, σε 4 χρόνια 45 εκ. €, σε 5 χρόνια 45 εκ. €, σε 6 χρόνια 40 εκ. €, σε 7 χρόνια 220 εκ. € και σε 10 χρόνια 220 εκ. €. Από τα παραπάνω προκύπτει ότι με βάση το επιτόκιο προεξοφλήσεως που θεώρησε το ΤΑΙΠΕΔ (12%), το τίμημα σε παρούσα αξία που θα πρέπει να καταβάλει η επενδύτρια εταιρεία είναι περίπου 576 εκ. €, κατά 15 εκ. € μεγαλύτερο του εκτιμητικού αποτελέσματος της “American Appraisal Hellas Ltd.” (559,792 εκ. € με συντελεστή προεξόφλησης 14,5 %). Ούτε όμως αυτό το ποσόν είναι πραγματικό. Σύμφωνα με το περιεχόμενο της τεχνικής έκθεσης της «3ΝΚ Σύμβουλοι Μηχανικοί», την οποία εξέτασε ο πραγματογνώμων κ. Αναματερός, το κόστος μετεγκατάστασης των εγκατεστημένων σήμερα δημοσίων υπηρεσιών είναι υποτιμημένο. Μολαταύτα το ποσό που υπολογίζεται σε 135 εκ. € είναι ήδη αρκετά σοβαρό και πρέπει να αφαιρεθεί από τα 576 εκ. €. Επίσης, πρέπει να αφαιρεθεί το κόστος υπογειοποίησης της Ποσειδώνος, που εξ όσων γνωρίζουμε θα καλυφθεί από το δημόσιο, η αξία (αν μπορεί να υπάρξει οικονομική αποτίμηση!) των μνημείων και διατηρητέων κτιρίων, η αξία της υψηλών προδιαγραφών μαρίνας και των ολυμπιακών εγκαταστάσεων. Εν ολίγοις, αν όλα τα παραπάνω αφαιρεθούν θα πρόκειται για ένα τίμημα maximum περί τα 400 εκ. €. Οι επιβαρύνσεις του Ελληνικού Δημοσίου, σε βαθμό μηδενισμού του τιμήματος, δεν σταματούν εδώ. Το Δημόσιο αναλαμβάνει την υποχρέωση κατασκευής και λειτουργίας εντός του ακινήτου δημοσίων υπηρεσιών κοινής ωφέλειας, παρομοίου επιπέδου με αυτές που παρέχονται σε δήμους όμορους του ακινήτου. Επίσης, σε όλη τη διάρκεια των 99 ετών το Δημόσιο θα συντηρεί το Πάρκο και τους ελεύθερους χώρους, καταβάλλοντας το ανάλογο τίμημα. Επίσης, η μελέτη ΕΜΠ 2010 εκτιμά ότι, αν προχωρήσουν τα μεγάλα τεχνικά έργα σύνδεσης του ακινήτου Ελληνικού με το Αεροδρόμιο, το δημόσιο θα χρειαστεί να δαπανήσει επιπλέον περίπου 2 δις €. Τον Οκτώβριο του 2014 το ΤΕΕ εκτίμησε ότι η επενδυτική αξία του Ελληνικού είναι 3 δις €, με βάση το σχέδιο αξιοποίησης της συνολικής έκτασης και τη μελέτη της «Ελληνικό ΑΕ», βάσει της οποίας έγινε η πρόσκληση εκδήλωσης ενδιαφέροντος. 7 Ο εισαγγελέας Οικονομικού Εγκλήματος, Γ. Δραγάτσης, με έγγραφό του στις 13/11/2014 ανέθεσε στους πραγματογνώμονες, Γιώργο Αναματερό και Γιάννη Μελά να εκτιμήσουν την εμπορική αξία του ακινήτου Μητροπολιτικός Πόλος Ελληνικού – Αγίου Κοσμά (ΜΠΕΑ). Η πραγματογνωμοσύνη του κ. Αναματερού, εκτιμά ότι το τίμημα των 576 εκ. € είναι τουλάχιστον κατά δυόμιση φορές μικρότερο, με τη σημερινή αξία του Ελληνικού να υπολογίζεται στο 1,5 δις €. Σε αντίστοιχα συμπεράσματα καταλήγει και η πραγματογνωμοσύνη του κ. Μελά, ο οποίος αποφαίνεται ότι η σημερινή αξία του Ελληνικού δεν είναι κάτω από 2,3 δις €, δηλαδή την υπολογίζει τέσσερεις φορές πάνω από την τιμή στην οποία τελικά πωλείται. Η Σύμβαση προβλέπει (βλ. άρθρα 3.2 έως 3.6) και δικαιώματα του ΤΑΙΠΕΔ επί αποδόσεων, δηλαδή δίνεται η δυνατότητα στο Ταμείο να συμμετέχει στα μελλοντικά οικονομικά οφέλη που θα προκύψουν από την ανάπτυξη του Έργου (το λεγόμενο “Earnout” διεθνώς). Τα κέρδη αυτά δεν τα έλαβε υπ’ όψιν ούτε η “American Appraisal Hellas Ltd”. Πάντως, κατά την κρίση του πραγματογνώμονος κ. Αναματερού, αυτά είναι εξαιρετικά αμφίβολα, από τη στιγμή μάλιστα που η ελάχιστη αποδεκτή απόδοση της επενδύτριας εταιρείας έχει ορισθεί στο 15%. 8. Οι περίφημες επενδύσεις είναι δανεισμός από τράπεζες Η αναλογία Χρέους/Εισφορών μετόχων (δηλαδή τα δανειζόμενα από Τραπεζικά Ιδρύματα κεφάλαια προς τα ίδια κεφάλαια) δεν θα πρέπει ποτέ να υπερβαίνουν την αναλογία 3:1 (βλ. άρθρο 9.1 (ii)). Βέβαια, στην εποχή της εκποίησης/υφαρπαγής της Ελληνικής Δημόσιας Περιουσίας, όπου οι «επενδυτές» δεν επενδύουν σχεδόν τίποτα αλλά δανείζονται από το τραπεζικό σύστημα, τα παραπάνω είναι πλέον καθεστώς. Αρκεί να θυμηθούμε πώς πουλήθηκαν ο ΟΠΑΠ και τα 28 Ακίνητα της Εθνικής Τράπεζας, για τα οποία έχουν ασκηθεί ποινικές διώξεις. Επισημαίνουμε ότι η ασυλία από ποινικές ευθύνες για τα 28 Ακίνητα που ζήτησαν οι «δανειστές» καταργεί την Ελληνική Δικαιοσύνη και τον φυσικό δικαστή, είναι παρέκκλιση από το Ευρωπαϊκό και Διεθνές Δίκαιο και αντιβαίνει στο jus cogens, άρα θα επιφέρει ακυρότητα στην οποιαδήποτε νομοθετική διάταξη. Και στις δύο περιπτώσεις η χρηματοδότηση των αγορών από τους επενδυτές έγινε με τραπεζικό δανεισμό από τις εγχώριες τράπεζες (που κατά τα άλλα δεν έχουν χρήματα για να δώσουν ρευστότητα στις μικρομεσαίες επιχειρήσεις και τις οδηγούν, λόγω και της ασφυξίας ρευστότητας, στο κλείσιμο). 9. Οι αναβλητικές αιρέσεις Η συμφωνία διέπεται από έντεκα αναβλητικές αιρέσεις, μετά την εκπλήρωση των οποίων θα ισχύσει η Σύμβαση και θα γίνει η μεταβίβαση των μετοχών και η πληρωμή της α΄ δόσης. Εάν Κυβέρνηση και Βουλή αποδεχθούν τη σύμβαση, ο αγοραστής μπορεί να απαιτήσει αποζημιώσεις σε περίπτωση που κάποια από αυτές δεν υλοποιηθεί. Αναφερόμαστε ιδιαίτερα στις δικαστικές αποφάσεις, τις οποίες απαιτεί ο αγοραστής και για τις οποίες δεσμεύεται το Ελληνικό κράτος. Και όλα αυτά χωρίς άμεσο δημοσιονομικό όφελος εφόσον ο αγοραστής θα πληρώσει την πρώτη δόση αφού ικανοποιηθούν όλες οι αναβλητικές αιρέσεις. 8 Η αγοραπωλησία των πωλούμενων μετοχών βάσει της σύμβασης, τελεί υπό τον όρο πλήρωσης των παρακάτω αναβλητικών αιρέσεων (άρθρο 2.2) ί) την κύρωση της σύμβασης από το Ελληνικό Κοινοβούλιο και τη δημοσίευση του κυρωτικού νόμου στην Εφημερίδα της Κυβερνήσεως, συμπεριλαμβανομένης, με την επιφύλαξη των διατάξεων και όρων του ν. 2687/1953 και του δικαίου της ΕΕ, της υπαγωγής της επένδυσης για την αξιοποίηση των ακινήτων στις διατάξεις του ν. 2687/1953, ii) την έγκριση του Σχεδίου Ολοκληρωμένης Ανάπτυξης των ακινήτων με προεδρικό διάταγμα, όπως προβλέπεται στο ν. 4062/2012, ουσιωδώς στη μορφή του ενδεικτικού σχεδίου γενικής διάταξης της προσφοράς του επενδυτή, iii) τη θέση σε ισχύ των κοινών υπουργικών αποφάσεων (ΚΥΑ) ή οποιασδήποτε άλλης πράξης τυχόν προβλέπεται από την εφαρμοστέα νομοθεσία περί έγκρισης των πολεοδομικών μελετών και περί ρύθμισης των θεμάτων των ακινήτων που προβλέπονται στο ν. 4062/2012, ίν) τη διανομή των ακινήτων σύμφωνα με διάγραμμα διανομής που θα συμφωνηθεί μεταξύ του επενδυτή, του ΤΑΙΠΕΔ και του Ελληνικού Δημοσίου και σύμφωνα με το Σχέδιο Ολοκληρωμένης Ανάπτυξης και τις ως άνω ΚΥΑ ή άλλες πράξεις, βάσει της οποίας η εταιρεία θα αποκτήσει δικαίωμα πλήρους κυριότητας σε έκταση που αντιστοιχεί σε ποσοστό 30% επί των ακινήτων, εξαιρουμένων του αιγιαλού και της παραλίας που εφάπτονται σ' αυτά, ν) τη μεταβίβαση στη Lamda Development S.A των ως άνω εμπράγματων δικαιωμάτων σύμφωνα με το Σχέδιο Ολοκληρωμένης Ανάπτυξης και τις ως άνω διοικητικές πράξεις, νί) τη θέση σε ισχύ νομοθετικής πράξης με την οποία θα συστήνεται φορέας επιφορτισμένος με τις εξουσίες που είναι αναγκαίες για τη διαχείριση και λειτουργία όλων των κοινοχρήστων χώρων, υποδομών, έργων και εξοπλισμού εντός των ακινήτων (συμπεριλαμβανομένων, ενδεικτικώς και μη περιοριστικώς, της διοίκησης λειτουργιών, της συνήθους, τακτικής και έκτακτης συντήρησης αυτών, και κάθε άλλης σχετικής υπηρεσίας) και με την αποκλειστική είσπραξη και διαχείριση οποιωνδήποτε ανταποδοτικών τελών και ανάλογων χρεώσεων, vii) σε περίπτωση που το σχέδιο γενικής διάταξης του επενδυτή προβλέπει ζώνη ανάπτυξης με επιτρεπόμενη χρήση τουρισμού/αναψυχής που επιτρέπει την εγκατάσταση καζίνο στο ακίνητο, σύμφωνα με το άρθρο 2 παράγραφος 3 περ. α του ν. 4062/2012, τη θέσπιση από το Ελληνικό Δημόσιο γενικού νομοθετικού πλαισίου για τη χορήγηση αδειών λειτουργίας καζίνο και τη χορήγηση, εντός του εν λόγω πλαισίου, μέσω δημόσιου διαγωνισμού της αναγκαίας άδειας λειτουργίας, περιλαμβάνοντας όρο που να επιβάλλει στον κάτοχο της άδειας λειτουργίας την υποχρέωση να εκκινήσει τη λειτουργία εντός σύντομου χρονικού διαστήματος, λαμβάνοντας υπ’ όψιν τις τεχνικές προδιαγραφές του σχεδίου γενικής διάταξης, viii) την έκδοση αποφάσεων του Συμβουλίου της Επικρατείας, οι οποίες να απορρίπτουν οριστικά τις περιοριστικά αναφερόμενες στο σχέδιο αιτήσεις ακυρώσεως, ix) τη μη ύπαρξη εκκρεμούς αίτησης ακύρωσης κατά οποιασδήποτε εκ των διοικητικών πράξεων που αναφέρονται στα σημεία iii, iv, ν, vi, με εξαίρεση τα προεδρικά διατάγματα, χ) τη μη έκδοση αμετάκλητης δικαστικής απόφασης ή τη μη επέλευση γεγονότος ανωτέρας βίας, που να έχουν ως αποτέλεσμα τη μείωση της δομήσιμης επιφάνειας των ακινήτων κατά ποσοστό άνω του 5%, και 9 χi) με την επιφύλαξη του άρθρου 8 παράγραφος 1 περ. στ του ν. 4062/2012, την παράδοση στην Lamda Development SA των ακινήτων ελεύθερων από κατοχή τρίτων στο σύνολό τους, δυνάμει πρωτοκόλλου παράδοσης και παραλαβής που θα υπογραφεί μεταξύ του ΤΑΙΠΕΔ και της εταιρείας, εκτός συγκεκριμένης έκτασης που περιγράφεται στο άρθρο 7 παρ. 1 περ. γ του ν. 4062/2012, η οποία θα εκκενωθεί εντός 10 μηνών από την ημερομηνία μεταβίβασης των μετοχών, και της μαρίνας των ακινήτων (άρθρο 2.2 του σχεδίου). 10. Παράλογα και χαριστικά δικαιώματα της εταιρείας για αποζημίωση A. Σύμφωνα με το άρθρο 1 της Σύμβασης «Γεγονός Αποζημίωσης» για το οποίο η επενδύτρια εταιρεία θα δικαιούται αποζημίωση νοείται : (i) Η εύρεση αρχαιοτήτων (είναι γνωστό ότι υπάρχουν αρχαιότητες σύμφωνα με την μελέτη της αρχαιολόγου κας Καζά, κ.ά.) (ii) Δικαστικές αποφάσεις ή διοικητικές πράξεις (iii) Ο χαρακτηρισμός τμήματος του Ακινήτου ως δάσος (iv) Η μόλυνση του εδάφους (αυτή είναι πολύ πιθανή λόγω της επί 50 χρόνια λειτουργίας του αεροδρομίου που επισώρευσε λάδια, χημικά φορτία κάργκο, βαρέα μέταλλα από φθορά ελαστικών, κλπ.). Ο Αγοραστής θα δικαιούται αποζημίωση εάν κάποιο από τα ανωτέρω γεγονότα αποζημίωσης έχει ως αποτέλεσμα : α) τη μείωση της Δομήσιμης Επιφανείας κατά ποσοστό άνω του 3% σε κάθε ένα από (i) το Πρώην Αεροδρόμιο και/ή (ii) την Παράκτια Ζώνη. β) την αδυναμία συνέχισης των απαιτούμενων εργασιών για την υλοποίηση του Επιχειρηματικού Σχεδίου εάν από την αδυναμία αυτή θίγεται ποσοστό άνω του 3% της Δομήσιμης Επιφάνειας σε κάθε ένα από (i) το Πρώην Αεροδρόμιο και/ή (ii) την Παράκτια Ζώνη (βλ. άρθρα 6.4 και 20.1 έως 20.6), B. Ο Αγοραστής θα αποζημιώνεται για τα έξοδα που προκύπτουν από την καθυστέρηση του έργου σε περίπτωση (βλ. άρθρο 11.2) : α) Μη πλήρους λειτουργίας του γραφείου Ελληνικού (βλ. άρθρο 11.1 (α)) β) Αναστολής της εκτέλεσης ή ακύρωσης, βάσει διοικητικής πράξεως, οικοδομικής άδειας, που θα έχει ως αποτέλεσμα την ζημία της Εταιρείας ή την καθυστέρηση των εργασιών πέραν των 90 ημερών, (βλ. άρθρο 11.1 (β)) γ) Μη έγκαιρης παροχής νερού, αερίου και ηλεκτρικού ρεύματος, (βλ. άρθρο 11.1 (γ)) δ) Εύρεσης αρχαιοτήτων και καθυστέρησης της αρμόδιας αρχαιολογικής υπηρεσίας η οποία εντός προθεσμίας 60 ημερών οφείλει να υποδείξει μεθόδους για την συνέχιση των εργασιών (βλ. άρθρα 11.1 (δ) και 9.7) ε) Μη κατασκευής και λειτουργίας εντός του Ακινήτου δημοσίων υπηρεσιών και παροχών κοινής ωφέλειας παρομοίου επιπέδου με αυτές που παρέχονται σε δήμους όμορους του ακινήτου (βλ. άρθρο 11.1 (ε)). στ) Μη διασφάλισης ότι o φορέας που θα διαχειρίζεται το Μητροπολιτικό Πάρκο και τους ελεύθερους χώρους (βλ. άρθρο 2.2 (vi)) θα έχει τους επαρκείς πόρους και χρηματοδότηση (βλ άρθρο 11.1 (στ)) Το άρθρο 11.1 προβλέπει «Ότι οι ελεύθεροι χώροι δημοσίας χρήσεως και οι χώροι και εγκαταστάσεις κοινής ωφέλειας εντός του ακινήτου (συμπεριλαμβανομένου του Πάρκου 10 όπως ορίζεται στον ν4062 και των λοιπών ελεύθερων χώρων δημοσίας χρήσεως, κοινωφελών κτιρίων και υπηρεσιών, δρόμων κοινοχρήστων πολεοδομικών έργων και υποδομών, θα διαχειρίζονται, θα λειτουργούν και θα συντηρούνται από ειδικό διοικητικό φορέα που θα ιδρυθεί σύμφωνα με το άρθρο 2.2. (vi) (η από τρίτο πρόσωπο που θα διοριστεί μέσω δημοσίου διαγωνισμού και θα αμείβεται από τον φορέα αυτόν ο «Διαχειριστής Πάρκου και Ελεύθερων Χώρων»). Το άρθρο αυτό πάσχει από αντισυνταγματικότητα καθώς προβλέπει παραχώρηση δικαιωμάτων σε ιδιώτες επί κοινοχρήστων πραγμάτων. Γ. Σε περίπτωση που προκύψει καθυστέρηση των εργασιών εξ αιτίας ψηφίσεως νόμου που τροποποιεί τον ν. 4062/2012, ή αυξάνει τις περιβαλλοντικές υποχρεώσεις της «Ελληνικό Α.Ε.» (εκτός αυτών που επιβάλλονται βάσει Δικαίου Ευρωπαϊκής Ένωσης), το Ελληνικό Δημόσιο υποχρεούται να αποζημιώνει τον Αγοραστή (βλ. άρθρα 11.3 (β) και 11.4). 11. Μετεγκατάσταση της Υ.Π.Α. Το Ελληνικό Δημόσιο επιτρέπει στην επενδύτρια εταιρεία να μετεγκαταστήσει με δικά της έξοδα το Κέντρο Ελέγχου της περιοχής Αθήνας – Μακεδονίας (εντός του Ακινήτου) υπό τον όρο ότι αυτή ἡ μετεγκατάσταση δεν θα προκαλέσει οιαδήποτε αδικαιολόγητη διατάραξη κ.λπ. της Υ.Π.Α. (βλ. άρθρο 11.11). 12. Καταγγελία της Σύμβασης από τον Αγοραστή Καταγγελία της Σύμβασης από τον Αγοραστή θα μπορεί να γίνει και στην περίπτωση Γεγονότος Εκτεταμένης Ανωτέρας Βίας (πχ λόγω της μόλυνσης του εδάφους από χημικά όπως κηροζίνη, εξ αιτίας της λειτουργίας του Πρώην Αεροδρομίου), που έχει ως συνέπεια τον μόνιμο περιορισμό της ανάπτυξης κατά ποσοστό μεγαλύτερο τού 30% της συνολικής Δομήσιμης Επιφάνειας του πρώην Αεροδρομίου ή/και του παράκτιου μετώπου, όπως αυτή θα έχει εγκριθεί βάσει των ΚΥΑ του άρθρου 2.2. Ως «μόνιμος» περιορισμός της ανάπτυξης, θεωρείται οιαδήποτε αδυναμία υλοποίησης των αντιστοίχων τμημάτων του ΕΣΧΑΔΑ για περίοδο επτά συνεχόμενων μηνών. Για όλους τους παραπάνω λόγους διαμαρτυρόμαστε έντονα για την ως άνω απόφασή σας και σας καλούμε να απέχετε από περαιτέρω ως προς αυτά ενέργειες δηλώνοντας ότι σε αντίθετη περίπτωση συντρέχουν ευθύνες των εμπλεκομένων στην παρούσα αγοραπωλησία οργάνων (ποινικές, αστικές, πειθαρχικές) και ως προς αυτές επιφυλασσόμαστε για κάθε νόμιμο δικαίωμά μας. Αρμόδιος δικαστικός επιμελητής να επιδώσει νόμιμα σε αυτούς που απευθύνεται προς γνώσιν και για τις νόμιμες συνέπειες. Αθήνα, 1/6/2016 Ο πληρεξούσιος δικηγόρος Μπελαντής Δημήτρης
Αναρτήθηκε από ΡΟΔΟΣυλλέκτης ΡΟΔΟΣ στις 12:58 μ.μ. Δεν υπάρχουν σχόλια:
Ετικέτες ΑΝΑΚΟΙΝΩΣΕΙΣ, ΔΕΛΤΙΟ, ΕΙΔΗΣΕΙΣ, ΠΟΛΙΤΙΚΗ
ΑΓΡΟΤΕΣ (9) ΑΔΕΔΥ (1) ΑΘΛΗΤΙΣΜΟΣ (13) ΑΜΕΣΗ ΔΗΜΟΚΡΑΤΙΑ (3) ΑΜΠΕΡΝΑΛΛΙ (7) ΑΝΑΚΟΙΝΩΣΕΙΣ (2430) ΑΝΕΛ (1) Ανεξάρτητοι Έλληνες (6) ΑΝΘΡΩΠΟΙ (49) ΑΝΤ.ΑΡ.ΣΥ.Α. Τρικάλων (92) ΑΝΤΑΡΣΥΑ (279) ΑΝΤΑΡΣΥΑ ΔΩΔΕΚΑΝΗΣΟΥ (2) ΑΝΤΑΡΣΥΑ Παντιέρα (62) ΑΠΕΛΑΣΤΕ ΤΟΝ ΡΑΤΣΙΣΜΟ (65) ΑΠΕΡΓΙΑ (257) ΑΠΟΠΕΣ (3) ΑΡΘΡΑ (174) ΑΦΑΝΤΟΥ (3) Βασίλειος Υψηλάντης (2) ΒΙΒΛΙΑ (9) ΒΙΝΤΕΟ (10) ΒΟΥΛΗ (6) ΒΟΥΛΤΕΨΗ ΣΟΦΙΑ (5) Γ.ΚΑΡΑΜΠΕΛΙΑΣ (4) ΓΕΡΜΑΝΙΑ (6) Γιώργος Καμίνης (2) ΓΣΕΕ (4) Γυναίκες Χωρίς Σύνορα (2) Δανειολήπτες (23) ΔΑΣ (27) ΔΕΗ (16) ΔΕΛΤΙΟ (2055) ΔΗΚΚΙ (234) ΔΗΜΑΡ (4) Δημήτριος Γάκης (1) Δημοκρατική Προοδευτική Παράταξη (7) ΔΗΜΟΣ ΡΟΔΟΥ (86) ΔΗΜΟΣΚΟΠΗΣΗ (5) Δημοτικές εκλογές 2014 (9) ΔΙΑΦΟΡΑ (1) ΔΙΣΤΟΜΟ (1) Δοκιμή (1) ΔΡΑΣΗ (κόμμα) (1) Δωδεκάνησα (6) Ε.Α.Κ.Π. (4) ΕΔΗΚ (4) ΕΕΚ (1) Εθελοντές Ρόδου (1) ΕΙΔΗΣΕΙΣ (48) ΕΚΑΒ (3) ΕΚΔΗΛΩΣΕΙΣ (155) ΕΚΛΟΓΕΣ (251) ΕΚΡ (16) ΕΛΑΦΟΝΗΣΟΣ (4) ΕΛΙΑ (5) ΕΛΛΑΔΑ (35) ΕΛΣΤΑΤ (1) ΕΛΦΕΕ (10) ΕΜΕΙΣ (1) ΕΝΑΚ (10) ΕΡΑ (3) ΕΡΓΑΚ (3) ΕΡΓΑΣΊΑ (1) Εργατικό Κέντρο Ρόδου (1) ΕΤΑΙΠΡΟΦΥΚΑ (1) Ευάγγελος Αθανασιάδης (9) ΕΥΡΩΠΗ (44) Ηλίας Καματερός (1) ΘΡΑΚΗ (1) ΙΔΙΩΤΙΚΟΙ ΥΠΑΛΛΗΛΟΙ (50) ΙΚΑ (10) ΙΝΕΡΠΟΣΤ (6) ΙΡΙΣ ΜΑΥΡΑΚΗ (1) ΙΣΡ (20) ΙΣΤΟΡΊΑ (27) ΚΑΛΥΜΝΟΣ (2) ΚΑΡΠΑΘΟΣ (2) ΚΑΡΧΙΜΑΚΗΣ (41) ΚΑΣΣΑΡΑΣ (13) ΚΕΔΑ (1) ΚΙΚΗ ΤΣΑΚΙΡΗ (1) ΚΙΝΗΜΑ ΔΗΜΟΚΡΑΤΩΝ ΣΟΣΙΑΛΙΣΤΩΝ (7) Κίνημα Δημοκρατών Σοσιαλιστών (7) ΚΙΝΗΣΗ ΠΟΛΙΤΩΝ (10) Κίνηση75 ΠΑΣΟΚ (5) ΚΚΕ (413) ΚΝΕ (47) ΚΟΙΝΩΝΙΑ ΑΞΙΩΝ (2) ΚΟΙΝΩΝΙΚΗ ΣΥΜΦΩΝΙΑ (70) ΚΡΕΜΑΣΤΙΝΟΣ (2) ΚΥΒΕΡΝΗΣΗ (76) ΚΥΠΡΟΣ (28) Κυριακάτικο Σχολείο Μεταναστών (79) ΚΩΣ (7) ΛΑΪΚΗ ΣΥΣΠΕΙΡΩΣΗ (133) ΛΑΪΛΗ ΕΝΟΤΗΤΑ (25) Μανώλης Γλέζος (4) Μαρξιστική Σκέψη «Γ. ΚΟΡΔΑΤΟΣ» (1) ΜΑΣ (10) ΜΕΤΑΝΑΣΤΕΣ (30) ΜΗΤΣΟΤΑΚΗΣ (1) ΜΙΖΕΣ (3) ΜΟΥΣΙΚΟ ΣΧΟΛΕΙΟ (2) ΝΕΑ ΔΗΜΟΚΡΑΤΙΑ (63) Νεκτάριος Σαντορινιός (13) ΝΙΚΗΤΙΑΔΗΣ (27) Νικος Ανδρουλακης (119) ΝΙΚΟΣ ΡΩΜΑΝΟΣ (1) ΟΑΕΔ (1) ΟΓΕ (46) Οικολογία (16) ΟΙΚΟΝΟΜΙΑ (53) ΟΚΔΕ (1) ΟΤΑ (4) ΠΑΙΔΕΙΑ (5) ΠΑΛΑΙΣΤΙΝΗ (5) ΠΑΜΕ (354) ΠΑΠΑΡΗΓΑ (1) ΠΑΣΕΒΕ (30) ΠΑΣΟΚ (222) ΠΑΣΠ (3) ΠΑΥΛΙΔΗΣ (3) ΠΕΡΙΒΑΛΛΟΝ (3) ΠΕΡΙΦΕΡΕΙΑ Ν.ΑΙΓΑΙΟΥ (39) Περιφερειακές εκλογές 2014 (8) ΠΕΤ- ΟΤΕ (1) ΠΙΣ (1) ΠΛΕΥΣΗ ΕΛΕΥΘΕΡΙΑΣ (26) Πόθεν έσχες (1) ΠΟΛΕΜΟΣ (5) ΠΟΛΙΤΙΚΗ (261) ΠΟΛΙΤΙΣΜΟΣ (34) ΠΟΛΥΤΕΧΝΕΙΟ (21) ΠΟΤΑΜΙ (2) ΠΡΑΤΤΩ (1) Πρωτοβουλία των «58» (1) Πυροσβεστικό Σώμα (4) ΡΑΓΚΟΥΣΗΣ (7) ΡΑΤΣΙΣΜΟΣ (76) Ρένα Μαντικού (1) ΡΗΞΗ (4) ΡΟΔΙΑΚΗ ΕΠΙΤΡΟΠΗ ΕΙΡΗΝΗΣ (11) ΡΟΔΟΣ (13) ΡΟΔΟΣ ΜΠΡΟΣΤΑ (50) ΡΟΔΟΣ ΠΟΡΕΙΑ ΑΝΑΤΡΟΠΗΣ (1) ΡΟΔΟΣυλλέκτης (4) ΣΆΤΙΡΑ (1) ΣΟΣΙΑΛΔΗΜΟΚΡΑΤΙΑ (2) ΣΠΙΘΑ ΑΤΤΙΚΗΣ (1) Σπίτι της Ευρώπης (7) Σταμάτης Στεφανάκος (2) ΣΤΕΦΑΝΟΣ ΔΡΑΚΟΣ (50) ΣΥΛΒΑΝΑ ΡΑΠΤΗ (1) ΣΥΜΗ (3) Συνταγματική Αλλαγή (1) ΣΥΡΙΖΑ (60) ΣΥΡΙΖΑ – ΕΚΜ (73) ΣΥΡΙΖΑ Νότιας Δωδεκανήσου (25) ΤΗΛΕΟΡΑΣΗ (1) ΤΟΥΡΙΣΜΟΣ (91) ΤΟΥΡΚΙΑ (19) ΤΡΟΜΟΚΡΑΤΙΑ (4) ΤΣΙΠΡΑΣ (1) ΥΓΕΙΑ (95) ΦΑΣΙΣΜΟΣ (51) ΦΙΛΟΖΩΙΚΗ (5) ΦΩΤΟΓΡΑΦΙΕΣ (23) ΧΙΛΗ (1) facebook (1)